Proton Dan Kereta Terbang Bukan Omongan Kosong

Melihatkan tindak balas skeptikal dan sinis majoriti komen dan perkongsian mengenai isu aspirasi dan perancangan Geely untuk menghasilkan kereta terbang ini agak mengecewakan sebenarnya. Ramai juga yang mengkritik tanpa mengambil tahu akan gerakan perkembangan teknologi itu sendiri. Pada aku, kita sepatutnya menyokong usaha dan inovasi kreatif ini untuk dilestarikan di dalam negara kita melalui Proton. Andaikata kita tidak mampu membelinya, impak positif inovasi tersebut boleh menjadi aspirasi di masa hadapan dalam melahirkan #bangsarekacipta.

Tiada apa yang tidak rasional mengenai kereta terbang. Semuanya jenis inovasi teknologi melalui penambahbaikan secara berterusan dalam mengaplikasikan sepenuhnya elemen disruptif supaya ianya terus menjadi semakin relevan di masa hadapan. Proton merupakan lambang tamadun perindustrian yang menjadi kebanggaan rakyat Malaysia. Kita sebagai rakyat Malaysia sepatutnya menyokong penuh inisiatif tersebut. Secara asasnya bagi yang tahu tentang perkembangan teknologi Proton, sudah pasti perasan yang Proton sebenarnya tidaklah terlalu ketinggalan dari segi teknologi. Cuma dalam beberapa ketika, akibat dari permasalahan berkenaan pelan sistem reliabiliti Proton daripada pelbagai segi yang menjadi penyebab harimau biru itu lumpuh.

Kebanyakan komen negatif tanpa asas yang kukuh hanyalah interpretasi dari perasaan inferior. Ada juga yang mengatakan bahawa Proton sepatutnya menjadi lebih realistik untuk bersaing dalam kancah automotif dunia. Persoalan saya, kamu hidup pada zaman bila? Sudah banyak syarikat terkenal yang menghasilkan konsep dan prototaip kereta terbang bagi tujuan komersil. Salah satunya ialah Airbus dan Italdesign yang bergabung untuk membangunkan konsep sistem kereta terbang yang di beri nama ‘pop-up’.

Proton sangat beruntung kerana berada di dalam senarai perancangan bagi menghasilkan kereta terbang komersil bersama-sama dengan Terrafugia di bawah kendalian Geely. Terrafugia ini di tubuhkan pada 2006 oleh lima graduan MIT dalam bidang aeronautik kalau tidak silap aku. Terrafugia yang berpangkalan di Boston ini juga merupakan antara peneraju dunia dalam teknologi kereta terbang. Jika masih ada yang tidak tahu, Terrafugia telah membangun serta menerbangkan dua prototaip berskala penuh. Mereka ini juga telah menerima semua kelulusan undang-undang khusus yang di perlukan untuk membawa Transition(salah satu model mereka) ke pasaran di Amerika Syarikat.

Terrafugia kini hanya tinggal melengkapkan reka bentuk dan pengujian kenderaan produksi akhir untuk model ‘Transition’ sahaja. Ianya juga di jangka bersedia untuk di komersilkan dalam tempoh tiga tahun dari sekarang.

Syarikat itu juga telah di berikan empat jenis pengecualian oleh Pentadbiran Keselamatan Lalu Lintas Kebangsaan (NHTSA) untuk model ‘Transition’, sebuah pesawat sukan dua tempat duduk yang boleh berubah menjadi kereta empat roda. Salah satu dari pengecualian tersebut ialah Terrafugia telah di benarkan menggunakan tingkap plastik seperti pesawat sukan biasa dan bukanya kaca seperti kereta konvesional. Tahun lepas juga, Persekutuan Pentadbiran Penerbangan (FAA) telah memberi syarikat tersebut satu lagi pengecualian kritikal yang membolehkan model ‘Transition’ terbang dengan berat tambahan berbanding berat maksimum yang biasanya di benarkan untuk pesawat sukan ringan.

Jadi, atas dasar apa kamu katakan yang Proton hanya mampu bermimpi?

Serius dan relevanya industri kereta terbang ini, sehinggakan Larry Page CEO dari Google Parent dan Alphabet Inc. juga dikatakan telah melabur sehingga USD 100 juta dalam dua projek permulaan kereta terbang bagi syarikat kereta terbang Kitty Hawk. Larry page ini untuk pengetahuan semua, bukanlah netizen cap ayam yang memandu Honda atau jenama-jenama antarabangsa sambil merungut tentang kenaikan harga minyak tanpa asas. Beliau merupakan saintis komputer yang telah menginovasikan pelbagai teknologi, termasuk ‘search engine’ yang digunapakai google sekarang.

Sementara itu di bahagian lain dunia, syarikat Uber pula sedang membangunkan perkhidmatan kereta terbang di Dubai, Los Angeles dan satu lagi bandar utama(masa ni lah tak ingat pula) yang diharapkan menemui tarikh pelancaranya pada tahun 2020. Uber juga telah menandatangani Akta Perjanjian Angkasa(SPA) bersama-sama dengan NASA untuk membina sistem kawalan trafik udara yang mampu menyelia pergerakan dan mobiliti proses penerbangan pesawat altitud rendah.

Mungkin di Malaysia, penguatkuasaan penerbangan nasional dikawal selia DCAM yang bakal dikenali sebagai CAAM (Civil Aviation Authority of Malaysia) akan bekerjasama dengan Kementerian pengangkutan bagi menstruktur satu rangka kerja dalam usaha untuk mengimplemitasikan undang-undang berkaitan kenderaan udara/darat. Tidak lupa juga, keperluan untuk menubuhkan organisasi bagi mengawal trafik udara untuk menguruskan keperluan lalulintas kenderaan ini. Ini kerana, membenarkan inovasi baharu ini menggunapakai laluan yang sama dengan penerbangan komersil, bukan satu idea yang baik dan amat berisiko.

Aku juga agak setuju dengan penganalisa penerbangan, Robert Mann dari firma R.W. Mann & Co. Beliau mengatakan bahawa model kereta terbang ini, jika ianya menjadi realiti dan berpeluang untuk dikomersilkan, model ini mampu memenuhi pasaran yang signifikan bagi memenuhi keperluan untuk terbang ke bandar-bandar berdekatan pada altitud yang rendah. Pelbagai jenama yang pada awalnya dikatakan tidak relevan, akan tetapi sudah berdiri kukuh memenuhi keperluan siginifikan dalam pasaran automotif. Contoh yang jelas pada pandangan kita ialah kereta autonomi dan kereta elektrik.

Tidak perlulah setiap kali, apabila nampak sahaja lambang harimau biru, terus semuanya meludah kelangit. Kamu hendak kekal dengan minda konvesional menyalahkan orang lain atas kelemahan sistem yang asalnya daripada kamu, itu kamu punya pasal, kamu mahu jadi balaci politik pun kamu punya pasal. Kamu selesa hendak merungut bab tingkap kuasa berkali-kali juga tiada masalah. Ada jenama lain lebih teruk dengan ‘recall’ alat ganti lebih kritikal, seperti kotak gear seawal 100 000km/h. Akan tetapi, disebabkan ia bukan buatan Malaysia, maka ianya biasa.

Boleh jadi di masa hadapan, anak cucu kamu yang bakal mewarisi lubang-lubang posisi di setiap ceruk organisasi Proton untuk bekarya dan berseni dengan apa yang mereka lakukan. Janganlah dek kejumudan kamu itu, anak cucu kamu tidak langsung dapat membina aspirasi masa hadapan yang mungkin menjadikan mereka sebagai pendahulu dalam perlumbaan inovasi, terutama sekali industri automotif.

Benarlah apa yang kawan aku beritahu, zaman menganggap Proton sebagai jati diri sudah lama hilang, sama waktunya dengan jualan Proton Wira dahulu. Sekarang orang hanya melihat Proton sebagai ‘punching bag’. Memang wajar untuk Proton terus fokus pasaran global.

Sehingga bulan lepas, Proton telah memulihkan 13% dari jualanya. Kera di hutan disusukan, anak di rumah mati kelaparan. Orang Proton kalau hendak terus diam sahaja, silakan. Aku tiada masa hendak bernostalgia dan beromantisme zaman Tun. Aku pertahankan, sebab Proton jenama Malaysia. Orang automotif Malaysia bukan cap ayam.


Mamalia Hiperkarnivor Bumi Pertama

Saban hari, ada saja penemuan saintifik dibuat baik di lapangan mahupun analisis saintifik. Siapa sangka, koleksi terbaru fosil harimau bergigi taring (sabre-toothed tiger) Muzium Sejarah Alam Semulajadi San Diego ialah spesies terawal hiperkarnivor yang wujud di muka bumi kira-kira 42 juta tahun lalu.

Hiperkarnivor ini merupakan spesies mamalia pertama yang mengamalkan diet berasaskan daging. Saiz harimau ini dikatakan dua kali ganda lebih besar daripada kucing biasa. Tetapi ia berupaya memburu haiwan mangsa seperti tenuk, kuda, babi, badak sumbu dan unta.

Hari ini, terdapat banyak spesies mamalia yang mengamalkan pemakanan berasaskan daging seperti beruang polar, harimau, singa dan kucing. Tetapi 42 juta tahun lalu, mamalia baru saja mengetahui cara untuk hidup berasaskan daging.

Bagi ketua penulis kajian Dr Ashley Poust dari Muzium Sejarah Alam Semulajadi San Diego, semua ini disumbang oleh evolusi khas pada gigi. Evolusi ini mengakibatkan wujud gigi yang boleh memotong daging – sesuatu yang dapat dilihat dengan jelas pada spesies baru harimau bergigi taring ini.

Fosil rahang bawah dan gigi haiwan yang diberi nama saintifik diegoaelurus vanvalkenburghae ini ditemui di satu tapak fosil di San Diego, selatan California di barat Pergunungan Rocky (Rocky Mountains) pada 1980-an. Ia merupakan nenek moyang kepada smilodon – harimau bergigi taring yang paling ikonik yang pupus kira-kira 10,000 tahun lalu.

Spesies baru harimau bergigi taring ini berada dalam satu sub-kumpulan mamalia bergigi taring yang telah pupus dikenali sebagai machaeroidinae. Kebanyakan anggota sub-kumpulan ini merupakan mamalia bergigi taring yang berasal dari Asia dan Amerika.

Para saintis melihat penemuan ini sebagai satu penemuan yang signifikan. Ini kerana tidak banyak fosil haiwan machaeroidinae yang ditemui di Amerika seperti Wyoming dan Asia. Dengan penemuan ini, ia mendedahkan lebih banyak maklumat tentang mamalia bergigi taring yang telah pupus itu.

Dengan penemuan ini, ia turut menimbulkan persoalan sama ada diegoaelurus bertembung dengan spesies haiwan persis kucing seperti nimravid di Amerika Utara. Nimravid atau nama lainnya, kucing palsu bergigi taring muncul pada pertengahan era Eocene iaitu kira-kira 40.4 juta tahun lalu.

Fosil rahang bawah dan gigi harimau bergigi taring ini dijumpai oleh seorang budak lelaki tempatan yang berusia 12 tahun. Sejak penemuan pada 1980-an itu, lebih banyak fosil mendedahkan kisah silam San Diego semasa era Eocene.

RUJUKAN

Waghorn, M. (2022, 16 Mac). Discovery of new species that prowled 42 million years ago sheds lights on how cats evolved. The Independent.

Funnell, R. (2022, 15 Mac). New Species Of Ancient Saber-Toothed Predator Was Among Earth’s First Hypercarnivores. IFLScience.

Sumber gambar: Muzium Sejarah Alam Semulajadi San Diego


Leonidas: Sang Raja Yang Memimpin 300 Tentera Sparta Melawan Parsi

Filem fantasi-sejarah tahun 2007 arahan Zack Snyder, 300, mungkin telah menjadikan Pert3mpuran Thermopylae sebagai salah sebuah pert3mpuran dunia purba yang paling masyhur. Namun, filem ini lebih banyak mengandungi fantasi berbanding sejarah.

Ramai yang mengetahui bahawa pemimpin Yunani dalam pert3mpuran tersebut ialah Leonidas dari Sparta. Namun, seberapa banyakkah fakta yang kita ketahui tentang Raja Leonidas, dan apakah yang berlaku dengan ‘300 orang tentera’ dalam Pert3mpuran Thermopylae?

SIAPAKAH RAJA LEONIDAS?

Menurut sejarahwan purba Yunani, iaitu Herodotus, Leonidas merupakan putera kepada Raja Alexandridas bersama isteri pertamanya, yang namanya tidak diketahui namun dimaklumi sebagai anak saudara raja. Walau bagaimanapun, Leonidas bukanlah putera sulung lantaran isteri kedua ayahandanya telah terlebih dahulu melahirkan seorang putera yang bernama Cleomenes. Sebelum melahirkan Leonidas, ibunya juga telah melahirkan abangnya, iaitu Dorieus.

Selepas melahirkan Leonidas, ibundanya melahirkan pula Cleombrotus; namun Herodotus berpendapat bahawa terdapat catatan yang menyatakan bahawa Leonidas dan Cleombrotus merupakan saudara kembar.

Menurut Herodotus lagi, pertabalan Leonidas sebagai raja Sparta pada tahun 489 Sebelum Masihi merupakan “suatu peristiwa yang langsung tidak pernah dijangka”. Sebagai putera ketiga Alexandridas, peluang Leonidas untuk memegang takhta sangat tipis dan beliau sama sekali tidak pernah dirancang untuk dijadikan sebagai raja. Selepas kemangkatan Alexandridas, takhta Sparta diserahkan kepada Cleomenes.

Namun, Cleomenes mangkat tanpa meninggalkan pewaris lelaki. Dorieus pula terkorban dalam sebuah ekspedisi ketenteraan di Sicily. Hal ini menjadikan Leonidas sebagai putera Alexandridas paling tua yang masih hidup, sekaligus calon terbaik untuk menggantikan abangnya. Malahan, Leonidas dicatatkan telah mengahwini puteri Cleomenes, iaitu Gorgo.

LEONIDAS MENGHADAPI S3RANGAN-S3RANGAN PARSI

Leonidas berhadapan dengan tugas-tugas yang bukan mudah semasa pemerintahannya. Beberapa tahun yang lalu, Parsi di bawah pemerintahan Raja Darius I telah menyerang Greece bagi menghukum Athens dan Eretria yang memberikan sokongan terhadap kota-kota Iona semasa mereka menentang kekuasaan Parsi. S3rangan ini berakhir dengan kemenangan muktamad berpihak kepada Athens dalam Pert3mpuran Marathon pada tahun 490 Sebelum Masihi.

Namun tidak lama kemudian, Darius menghimpunkan sebuah bala tentera gergasi dengan hasrat mahu kembali dengan kekuatan penuh. Ancaman s3rangan daripada Parsi ini mendorong negara-negara Yunani untuk menjalinkan persekutuan, walaupun hampir kebanyakan daripadanya masih berp3rang antara satu sama lain.

Darius tidak berpeluang untuk melancarkan gerakan ofensif yang pantas ke atas Greece lantaran perlu menangani pemberontakan demi pemberontakan yang berlaku di beberapa kawasan dalam empayarnya. Pada tahun 486 Sebelum Masihi, beliau terkorban dalam sebuah pert3mpuran ketika sedang menundukkan salah sebuah pemberontakan. Takhta beliau diambil-alih oleh puteranya yang bernama Xerxes. Dengan tekad mahu membalas dendam di atas kekalahan ayahandanya, Xerxes pun menghimpunkan bala tentera untuk menyerang Greece.

Menjelang tahun 480 SM, Xerxes berjaya mengumpulkan seramai 150 000 orang tentera dan 600 buah kapal p3rang. Beliau kini sudah bersiap-sedia mahu melakukan s3rangan. Pada penghujung Ogos atau awal September 480 SM, Xerxes melancarkan ofensif ke atas Greece dalam sebuah kempen yang kini disebut sebagai Pert3mpuran Thermopylae.

Pert3mpuran Thermopylae merupakan pert3mpuran termasyhur dalam kempen S3rangan Kedua Parsi Ke Atas Greece, merangkap salah sebuah pert3mpuran termasyhur dalam sejarah purba Eropah. Namun tidak seperti pert3mpuran-pert3mpuran lain, kemenangan tidak berpihak kepada Yunani. Kemasyhuran kempen ini berakar daripada keberanian yang diperagakan oleh pasukan tentera Yunani yang kecil jumlahnya, dipimpin oleh Raja Leonidas.

Pert3mpuran tersebut berlangsung di sebuah lembah sempit yang terletak di antara pergunungan Greece dan lautan luas, yang dikenali sebagai Thermopylae. Pemilihan lokasi ini merupakan strategi yang bijak dari pihak Yunani, lantaran ia berupaya mengurangkan kelebihan tentera yang dimiliki oleh pihak Parsi.

Walaupun 300 orang tentera Sparta merupakan tentera yang paling masyhur di pihak Yunani, mereka bukanlah satu-satunya pasukan Yunani yang terlibat dalam pert3mpuran tersebut. Sparta turut dibantu oleh negara-negara Yunani yang lain, seperti Thespia, Thebes dan tentera-tentera dari Mycenae. Herodotus mengemukakan bahawa jumlah sebenar tentera Peloponnesia yang terlibat dalam pert3mpuran ini sahaja adalah seramai 3100 atau 4000 orang, dan jumlah keseluruhannya mencecah 5000 orang.

Namun, anggaran moden mengemukakan bahawa kekuatan Yunani berjumlah 20 000 orang, termasuk helot dan tentera kerahan. Jumlah tentera Parsi pula diandaikan dalam lingkungan 200 000 hingga 2.5 juta orang. Namun, jumlah pertama itu lebih diyakini.

RAMALAN DARIPADA SI TUKANG RAMAL DELPHI

Herodotus mencatatkan bahawa sebelum turun bertempur di Thermopylae, Leonidas terlebih dahulu mendapatkan khidmat nasihat daripada Tukang Ramal dari Delphi (Oracle of Delphi) yang terkenal. Beliau memberikan satu ramalan yang agak menggusarkan:

“Buat kalian, para penghuni Sparta, sama ada kota agung kalian dihancurkan oleh tentera Parsi, atau Lacedaemon meratapi kem4tian seorang raja dari keturunan Heracles. Kegagahan kerbau ataupun singa tidak akan mengekangnya dari menentang kekuatan; kerana dia memiliki kegagahan Zeus. Aku katakan bahawa dia tidak akan dikekang sehinggalah dia menghancurkan salah satu daripadanya.” – Herodotus. Terjemahan ke dalam bahasa Inggeris oleh A.D. Godley. Cambridge. Harvard University Press. 1920.

Ramalan ini meyakinkan Leonidas bahawa beliau akan terkorban dalam pert3mpuran menentang Parsi. Oleh hal yang demikian, beliau hanya membenarkan tentera yang mempunyai anak lelaki sahaja untuk menyertai pasukannya (pasukan dari Sparta), supaya sekiranya mereka terkorban sekalipun, keturunan mereka tidak terputus sebaliknya disambung oleh anak-anak tersebut. Semasa dalam perjalanan menuju ke medan tempur, pasukan Sparta ini turut merekrut beberapa orang tentera dari negara-negara Yunani yang lain.

PERT3MPURAN EPIK THERMOPYLAE

Pert3mpuran Thermopylae berlangsung selama tiga hari. Sepanjang dua hari pertama, pasukan Yunani berjaya mempertahankan kedudukan dan menghalang pasukan Parsi dari melepasi lembah sempit yang dikawal oleh mereka itu. Lembing mereka yang lebih panjang, serta perisai mereka yang berat dan baju pelindung yang digunakan oleh mereka memberikan kelebihan buat pasukan Yunani ke atas pasukan Parsi yang dilengkapi dengan lembing jenis tombak yang lebih pendek, perisai rotan dan baju pelindung yang hanya diperbuat dari sulaman linen.

Pasukan Yunani disusun dalam formasi phalanx, formasi ketenteraan berbentuk segi empat tepat yang sepenuhnya dibentuk oleh infantri berat yang bersenjatakan lembing. Formasi ini berupaya mempertahankan lembah sempit itu dengan efisien. Pasukan Sparta juga memanfaatkan satu strategi yang bijak, di mana mereka berpura-pura berundur agar pasukan Parsi mengejar mereka.

Kemudian, mereka akan berpaling secara tiba-tiba lalu melakukan s3rangan. Dalam kekacauan yang tercetus, mereka berpeluang membvnuh ramai musuh. Unit Immortal, yakni tentera elit dalam pasukan Parsi tidak berupaya menembusi pertahanan Yunani.

PENGKHIANATAN

Pert3mpuran mula berubah arah apabila seorang warga Malia (salah satu suku Yunani) yang bernama Ephialtes bertindak membocorkan lokasi sebuah laluan yang membolehkan pasukan Parsi melepasi pergunungan dan mengambil tempat di belakang pasukan Yunani. Sebaik sahaja kegelapan malam menjelma, Xerxes menghantar pasukan terbaiknya untuk mengambil laluan tersebut dan seterusnya menempati posisi di belakang pasukan Yunani.

Apabila sampai kepada Leonidas khabar bahawa kedudukan mereka sudah pun dikepung, beliau membuat satu keputusan yang terus-menerus menjadi subjek perdebatan hangat sehingga kini – iaitu berbanding meninggalkan kedudukannya dan berundur ke selatan sebelum pasukan Parsi tiba, Leonidas membubarkan hampir seluruh pasukannya dan mengarahkan agar 300 orang tentera Sparta, 700 orang tentera Thespia, dan 400 orang tentera Thebes untuk kekal berada di medan p3rang.

Tidak diketahui secara jelas apakah faktor yang membuatkan beliau memilih untuk terus kekal berada di kedudukannya bersama sepasukan kecil tentera. Herodotus menjelaskannya sebagai sebuah tindakan berani dan pengorbanan yang dilaksanakan sesuai dengan ramalan si Oracle of Delphi.

Sejarahwan lain pula menyatakan bahawa Leonidas memilih untuk kekal bertahan bagi memberikan masa yang cukup untuk tentera-tentera yang sudah beliau bubarkan (selain tentera Thebes dan Thespia) melarikan diri. Walau apapun sebabnya, secara jelas, hanya satu sahaja susulan yang bakal beliau hadapi – iaitu kem4tian.

KETUMBANGAN 300 ORANG TENTERA SPARTA DAN RAKAN-RAKAN SEPERJUANGAN MEREKA

Pada hari ketiga dan hari terakhir pert3mpuran, sepasukan tentera Parsi mengambil tempat di belakang kedudukan Sparta sekaligus mengepung mereka dari dua arah. Raja Leonidas, serta setiap seorang tentera yang berada bersamanya, habis dibvnuh.

Semasa Xerxes menjumpai jasad Leonidas sesudah berakhirnya pert3mpuran, direkodkan bahawa beliau mengarahkan agar tenteranya memenggal kepala Leonidas dan menancapkannya pada sebatang kayu.

Tindakan sebegini bukanlah suatu kebiasaan bagi pihak Parsi, yang lazim melayani musuh yang berani dengan penuh penghormatan. Hal ini dijelaskan oleh Herodotus sebagai petanda betapa besarnya ancaman Leonidas dalam pandangan Xerxes.

SUSULAN PERT3MPURAN

Tidak dapat dinafikan bahawa Pert3mpuran Thermopylae merupakan suatu kekalahan buat Yunani, sekaligus membolehkan Parsi melanjutkan kemaraan mereka ke Greece. Mereka kemudiannya tiba di Athens dan menjarah kota tersebut. Walau bagaimanapun, kekalahan di Thermopylae ini berupaya mengangkat nama Leonidas dan pasukan tentera di bawah kepimpinannya.

Hal ini sekaligus menaikkan semangat tentera-tentera Yunani yang lain, yang terus berusaha memberikan tentangan dan menewaskan Parsi dalam Pert3mpuran Salamis dan Platea, yang secara efektif berjaya menamatkan kempen S3rangan Kedua Parsi Ke Atas Greece.

Selain itu, pert3mpuran ini turut meninggalkan legasi yang berpanjangan, memperagakan keberanian sejumlah kecil pahlawan yang berhadapan dengan jumlah tentera musuh yang besar, kekal teguh bertahan sehingga ke titisan darah yang terakhir.

MENGENANG 300 ORANG TENTERA SPARTA DAN PERT3MPURAN THERMOPYLAE

Tahun hadapan (tahun ini; 2020) merupakan ulang tahun ke-2500 Pert3mpuran Thermopylae. Datuk bandar Sparta, Petros Doukras mengumumkan bahawa sejumlah acara antarabangsa telah pun dirancang bagi menyambut ulang tahun bersejarah itu. Terdapat juga sebuah persatuan antarabangsa yang dianggotai oleh sejarahwan, ahli politik dan kerabat diraja yang “menyusun acara-acara bagi mengenang sejarah Sparta, Leonidas dan 300 orang tenteranya”.

Greek Reporter melaporkan bahawa “Keraian memperingati Thermopylae ini bakal melibatkan sejumlah acara yang memerikan pencapaian tamadun Sparta purba, seperti dalam bidang politik, geopolitik, puisi, falsafah, gimnastik, tarian, seni bela diri, makanan dan banyak lagi.”

TERJEMAHAN:

Wu Mingren. (16 November 2019). King Leonidas of Sparta and the Epic Battle of the 300 at Thermopylae. Ancient Origins. https://www.ancient-origins.net/history/king-leonidas-sparta-and-legendary-battle-300-thermopylae-002848


Betul Ke Bahasa Melayu Ada Tiga Perkataan Jer?

Kongsilah status ini demi maruah Melayu anda, keluarga, saudara-mara, moyang, dan cucu cicit sebagai peribumi Asia Tenggara, Oceania, dan Polynesia.

Dalam bahasa Melayu, terdapat perkataan “dua”, “empat”, “lima”, “enam”, “kutu”, “mata”, “telinga”, “hati”, “jalan”, “pandan”, “nyiur”, “tebu”, “hujan”, “langit”, “batu”, dan “makan”.

Lihat jadual. Perkataan-perkataan Melayu mempunyai BENTUK-BENTUK KOGNAT dalam beberapa bahasa yang “bersaudara” dengannya, iaitu bahasa Rukai (peribumi Taiwan), bahasa Tagalog (di Filipina), bahasa Jawa, bahasa Fiji, bahasa Samoa, dan bahasa Rapanui (di Pulau Easter, kini di bawah pentadbiran negara Chile).

Kognat ialah perkataan yang berhubungkait dengan perkataan dalam bahasa serumpun, dan hubungkait ini diwarisi daripada satu perkataan dalam bahasa purba yang menjadi induk kepada bahasa-bahasa serumpun tersebut (terjemahan dinamik saya daripada A Glossary of Historical Linguistics, 2007:33).

Satu contoh: “kutu” dalam Jawa, Fiji, Rapanui (dan Melayu), “koco” Rukai, “kuto” Tagalog, “utu” Samoa. Semuanya ialah kata nama untuk serangga “head louse”.

*kuCuH pula ialah bentuk rekonstruksi untuk bahasa Proto-Austronesian atau PAN. “Austronesia” bererti “pulau-pulau di selatan” (sebenarnya, termasuk juga sebahagian daratan Asia Tenggara, seperti Semenanjung Melayu dan Champa).

PAN ialah bahasa purba hipotesis yang “menurunkan” 1200 bahasa dalam rumpun ini, termasuk bahasa Melayu kita. Proses penurunan ini sangat kompleks, mempunyai banyak aras, dan memakan masa ribuan tahun.

Ini contoh yang sedikit. Ada beratus-ratus lagi kognat lain dan bahasa Austronesia/rumpun Melayu lain. Tak muat nak disumbat semuanya dalam satu jadual.

Peribumi Taiwan, orang Fiji, dan orang Polynesia seperti Samoa dan Rapanui ialah saudara jauh orang Melayu yang TIDAK menerima pengaruh kebudayaan Aryan. Bahasa-bahasa mereka hampir pasti tidak ada perkataan daripada bahasa Sanskrit, dan masih menyimpan banyak perkataan yang layak dianggap sebagai perkataan asli bangsa Melayu, seperti yang tersenarai dalam jadual.

Maka, tolong berhenti mendakwa “90% of the Malay language is derived from Sanskrit” (Sanskrit ialah bahasa rumpun Indo-Aryan, bukan Austronesia) atau “bahasa Melayu asalnya hanya ada 3-4 perkataan”.

Jika anda mengeluarkan ayat-ayat demikian di mana-mana seminar antarabangsa bidang linguistik, muka anda akan diludah oleh James T. Collins, K. Alexander Adelaar, Robert Blust dan ramai lagi pengkaji dari Barat yang menyelidik bahasa-bahasa di Alam Melayu. Tolonglah berasa malu kepada orang putih.

Cerita betul tentang perkongsian perkataan warisan bersama dalam bahasa-bahasa Austronesia ini, memang tidak akan membosankan untuk dibincangkan sampai bila-bila. Ini bukan gosip murahan yang bermusim, tetapi fakta sejarawi yang kekal. Selagi ada orang Melayu di atas muka bumi, selagi itulah isu “the Austronesian cognates” akan terus relevan dan sentiasa HANGAT DIBINCANGKAN oleh ahli-ahli linguistik sejarawi. Tanyalah pada Graham Thurgood yang mengkaji bahasa Cham. Bukan tanya pada Ibrahim Ali.

Sebab itu saya kata, kalau nak mengkaji dunia Melayu yang betul, kita tak boleh tengok hanya orang Melayu dan bahasa Melayu di Malaysia dan Sumatra semata-mata. Memang tak ke mana. Kita jadi beku dan sasau. Kita mesti lihat keseluruhan Alam Melayu yang terlalu luas ini, in order to ‘view’ the “complete picture”. Orang Maori di New Zealand bukan makhluk asing kepada kita, mereka saudara kita.

Data bahasa, walaupun bersifat abstrak, sebenarnya sama penting dengan data-data yang konkrit seperti tinggalan binaan piramid atau makam-makam purba.

Sungguhpun bahasa ialah data yang hidup, terus berkembang dan berubah, namun pada masa yang sama, bunyi dan makna dalam sesuatu bahasa itu sebenarnya sangat berbisa untuk merakamkan sejarah ribuan tahun yang lepas. Bisa linguistik ini mampu bertahan walaupun manusia yang bersaudara itu sudah dipisahkan oleh gunung dan lautan.

Nilai sejarawi pada binaan Angkor Wat dan Candi Borobudur akan terus tinggi dengan peredaran zaman, langsung tidak akan turun. Makin tua, makin berharga. Samalah halnya dengan perkataan-perkataan Melayu asli seperti “kurita” (sotong), “api”, “darah”, “alur”, “tulang”, “hidung”, “betina”, “mentah”, “pahit”, “baru”, dan lain-lain. Nilainya terus bertambah.

Jika orang Melayu bukan pelaut yang hebat, macam mana dalam bahasa milik bangsa ini boleh ada perkataan “kurita”? Ini memang PERKATAAN ASLI BAHASA KITA. BUKAN DICURI DARIPADA ORANG LAIN.

Kognatnya dalam bahasa Malagasy dialek Sakalava ialah “urita” (sumber rujukan: Dyen, 1953:365, dipetik oleh Dahl, 1976:90). Ini bahasa di pulau Madagaskar, timur Afrika. Peneroka asal pulau itu memang berasal dari Kepulauan Melayu, kemungkinan besar dari Kalimantan.

Terus, mereka bilang bahawa BAHASA MELAYU ini bahasa ciptaan penjajah, dan juga dicuri daripada sanskrit. Benarkah pembohongan ini?

Dengan penuh keyakinan, saya akan berikan senarai perkataan asli bahasa Melayu, dengan sejumlah 115 perkataan sebagai contoh. Memang sengaja dihadkan kepada 115. Mana larat nak taip semua.

Ini bukan senarai teka main-main, tetapi berdasarkan pembacaan saya selama ini terhadap kajian-kajian oleh Robert Blust, Asmah Haji Omar (pensyarah saya), Otto Dahl, C.A. Mees, Graham Thurgood, dan penyelidik-penyelidik lain dalam bentuk buku dan makalah di sana sini, tentang bahasa-bahasa rumpun Melayu/Austronesia; melibatkan bahasa-bahasa peribumi Taiwan, Iban, Batak, Tagalog, Malagasy, Cham, dan banyak lagi, selain bahasa Melayu tentunya. 115 perkataan itu:

~~air, akar, aku, alu (pasangan kepada lesung), alur, anak, api, balai, **barat, bara, baru, bau, bayang, benua, beras, beri, besi, betina, bibir, bintang, buah, bukit, bulan, bulu, bunuh, cucuk, dahi, danau,

dapur, darah, darat, daun, dekat, dendam, dengar, duri, ekor, gatal, habuk, hampar, hanyut, hantar, hantu, hari, hati, hidung, hirup, hujan, hulu, huma, ikan, induk, ini, itu, jahit, jarum, kail, kanan,

kayu, kerbau, ketawa, kiri, kita, kuku, kulit, kutu, labah-labah, labuh, langit, laut, layar, leher, lelap, lesung, lintah, liput, luar, ludah, makan, malam, mati, mentah, mimpi, minum, nanah, nasi, nyiur,

orang, padi, pahit, paku, palu, panah, peha, penuh, puluh, putih, ratus, rumah, tahi, tampi, tanah, tanak, tanam, tangis, telinga, telur, timur, tiup, tua, tuli, ubi, udang, urat, yu (ikan).~~

[Nota: **Jangan memandai-mandai nak mengaitkan dengan “Bharat”, nama negara India dalam bahasa Hindi] Semuanya ialah perkataan asli Melayu atau rumpun Melayu; tidak ada dalam bahasa Sanskrit, atau Tamil, atau Hindi, atau Arab, atau Parsi atau apa-apa lagi (dan kalau ada sekalipun, maka bahasa-bahasa itulah yang mengambilnya daripada bahasa rumpun Melayu). Setiap orang Melayu wajib tahu perkataan-perkataan asli bahasa Melayu, kalau boleh HAFAL.]

Jika ada siapa-siapa, tak kira berbangsa apa sekalipun menuduh “Malay language is derived from Sanskrit”, tak payah fikir-fikir lagi, kita dah boleh terus balas dia on the spot begini: “Do you honestly think that words which sound like hidung, kulit, leher, bibir, and, for the love of Lord, ALU and LESUNG, came from Sanskrit? Did you even study, let alone understand Sanskrit, to make such a baseless claim?”

Pengajaran: Daripada kita tak habis-habis pergi heboh canang satu dunia dengan mengulang ayat “Bahasa Melayu banyak meminjam perkataan bahasa Sanskrit seperti negara, putera, raja, syurga, neraka, agama, bahasa, sastera blablabla”, lebih baiklah kita, umat Austronesia, bawa-bawa bertaubat. Hayati senarai 115 perkataan asli di atas. Bertaubatlah sebelum langit runtuh dan bumi terbelah.

Jangan tau nak makan nasi lemak jerr.


Haiwan Pertama Yang Tidak Perlukan Oksigen Untuk Hidup

Terdapat beberapa kebenaran tentang alam semesta ini yang tidak dapat kita tolak. Langit di atas. Tiada yang lebih laju daripada cahaya. Graviti ada di mana-mana. Hidup multiselular perlukan oksigen untuk hidup.

Tetapi kita perlu fikirkan semula tentang kenyataan akhir sekali itu.

Saintis baru sahaja menemui sejenis organism yang tidak memerlukan oksigen untuk hidup iaitu sejenis parasit berupa obor-obor. Parasit ini tidak mempunyai genom mitokondrial – organism multiselular pertama yang tiada genom ini.

Ini bermaksud, parasit ini tidak bernafas. Malah, organism ini hidup tanpa bergantung pada oksigen langsung.

Penemuan ini bukan sahaja mengubah pandangan kita tentang bagaimana hidupan di Bumi ini hidup. Ia juga mempunyai implikasi dalam usaha manusia dalam pencarian makhluk di angkasa raya.

Hidupan mula mempunyai kemampuan untuk dimetobalis (metabolized) oksigen – iaitu kemampuan bernafas – sekitar 1.45 bilion tahun yang lalu.

Archaeon yang lebih besar meliputi bacterium yang lebih kecil dan kedua-duanya saling menerima manfaat. Hubungan simbiotik ini menghasilkan organisma baru yang terevolusi iaitu mitokondria.

Setiap sel dalam tubuh kita mempunyai jumlah mitokondria yang tinggi kecuali darah merah. Mitokondria ini sangat penting dalam proses pernafasan (respiration)

Kita tahu terdapat organisma yang mampu beradaptsi dalam keadaan oksigen yang rendah atau dipanggil hiposik (hypoxic). Terdapat perdebatan saintifik tentang organisma yang tidak perlukan oksigen untuk hidup sehinggalah sekumpulan saintis dari Israel yang berjaya menemui spesis ini – sejenis parasit yang dipanggil henneguya salminicola

Parasit ini jadikan ikan salmon sebagai perumahnya. Parasit ini tidak membahayakan dan akan tinggal sepanjang hidupnya pada ikan salmon.

Parasit ini dapat hidup tanpa oksigen pun. Parasit ini tiada genom mitokondria dan ia tidak mempunyai kapasiti untuk bernafas. Tetapi bagaimana parasit ini boleh hidup tanpa oksigen masih lagi misteri. Ia mungkin mempunyai faktor daripada hosnya sendiri. Tetapi hal itu masih belum dapat dipastikan lagi.

Parasit ini mempunyai struktur seperti obor-obor. Tetapi segala jenis genom obor-obor mereka tiada. Dan ia tidak gunakan penyengat untuk menyengat tetapi untuk melekat pada hos.

RUJUKAN:


Makanan Perang Orang Melayu

Setiap kali pada hari Raya akan ada makanan jenis yang tahan lama.Contoh makanan yang dimasak pada hari raya adalah seperti:-

– Lemang

– Ketupat

– Rendang

– Rendang tok

– Serunding

– Dodol

– dan banyak lagi makanan yang tahan lama

Mengapa Melayu Mengamalkan Adat Ini?

Adat ini diamalkan supaya :-

1 – Sebagai latihan persediaan bekalan makanan pergi berperang kerana takut semua bekalan makanan putus dan dikawal penjajah atau musuh jika berlalunya perperangan.

2 – Adalah sebagai penghormatan, menghargai, mengingati perjuangan tentera dan para pejuang orang Melayu zaman dahulu.

Sebab itulah makanan jenis ini dicipta oleh BENDARI supaya tahan lama tidak mudah basi atau rosak supaya orang Melayu tidak perlu takut kalau semua punca makanan disekat jika dikuasai musuh.

Makanan Jenis Tahan lama Untuk Menguji Bakal Pengantin Perempuan

Makanan-makanan seperti ini adalah antara syarat wajib yang mesti semua perempuan Melayu tahu masak pada zaman dahulu sebelum layak berkahwin untuk menilai tahap kesabaran bakal isteri anaknya. Setiap masakan mereka akan dinilai oleh bakal ibu mertua. Ini untuk memastikan bakal isteri untuk anak mereka adalah seorang yang sabar dan tidak panas baran.Antara jenis masakan yang selalu diuji ialah:-

– Rendang Tok atau nama asalnya ialah Rendang Tok Bidor

– Serunding

– Dodol

Sejarah Pencipta Makanan Perang

Kebanyakan makanan seperti ini dicipta Oleh Bendari, Bendari ialah tukang masak tentera laut di kapal. Makanan jenis ini dicipta oleh BENDARI supaya supaya orang Melayu boleh belayar lebih jauh dengan kapal tanpa putus bekalan makanan kerana tahan lama dan tidak mudah basi atau rosak . Makanan ini juga penting supaya orang Melayu zaman dahulu tidak perlu takut kalau semua punca makanan disekat jika dikuasai musuh apa bila berlakunya perang.Makanan jenis ini tidak perlu dimasak selalu seperti makanan harian sekarang.

Sebagai penghormatan pada jasa Bendari zaman dahulu, maka terciptalah Tanjak Bendari sebagai satu pangkat yang bertanggungjawab keatas bekalan makanan tentera laut zaman dahulu. Tanpa makanan agak mustahil sebuah kuasa tentera dapat menjalankan tugas mereka dengan baik. Jawatan Bendari juga masih digunakan sehingga sekarang oleh tentera laut sebagai jawatan tukang masak diatas kapal. Sayangnya tidak ramai yang tahu mengapa nama Bendari masih digunakan hanya untuk tukang masak diatas kapal dan bukan didarat.

Antara makanan lain dimasak oleh Bendari ialah ikan masin, ikan perkasam, makanan yang diperam supaya tahan lama.

Ditulis Oleh Johan Iskandar
Pengarah Akademi Seni Tradisional Warisan Melayu

Nota Editor: Artikel ini dinaikkan selepas mendapat kebenaran pemilik artikel daripada portal Alam Melayu. (Klik Alam Melayu Untuk Terus Ke Portal)


Hari-Hari Terakhir Seorang Tun Dr Ismail

2 Ogos 1973 merupakan tarikh yang tidak dapat dilupakan oleh rakyat Malaysia. Pada hari itu, Perdana Menteri yang Malaysia takkan pernah ada, Tun Dr Ismail Abdul Rahman telah pergi buat selama-lamanya. Sepatutnya, beliau berhasrat untuk bersara dari politik, tapi kuasa Tuhan menentukan segalanya, Tuhan telah menjemputnya terlebih dahulu sebelum beliau bersara.

Hasrat Tun Dr Ismail untuk bersara bukanlah baru. Menjelang 60 an, selepas menjalani pembedahan jantung dan berehat selama 10 bulan, Tun Dr Ismail memang berhasrat untuk bersara sepenuhnya dari politik. Kehadiran beliau sebagai delegasi ke Persidangan Perladangan Kumpulan Guthrie di London sepatutnya menjadi tugasan rasmi terakhir buat beliau. Namun, segala jangkaannya meleset.

Sekembalinya beliau pulang ke Malaya, Tun Dr Ismail menghadapi Pilihan Raya Umum 1969. Namun, peristiwa hitam melanda negara menyaksikan khidmat Tun Dr Ismail digunakan sepenuhnya. Kejayaan yang dicipta oleh Tun Dr Ismail menyaksikan beliau dilantik menjadi Timbalan Perdana Menteri Kedua.

Menjelang tahun 1973, Tun Dr Ismail bekerja seperti biasa dalam menguruskan pentadbiran negara. Pada Mac 1973, Tun Dr Ismail mengetuai delegasi ke Australia dan New Zealand bagi merundingkan pelaburan Malaysia dan peneutralan Asia Tenggara. Beliau juga sempat melawat anaknya, Taufik di Armidale dan pulang semula ke tempat pengajiannya di Queen’s College.

Beliau juga sempat menghadiri mesyuarat parti di rumah Tun Syed Nasir bagi membincangkan penerimaan semula Dr Mahathir. Beliau dengan tegas menentang idea tersebut tetapi beliau tidak akan menjadi batu penghalang sekiranya Tun Razak hendak berbuat sedemikian,

Pada 27 Julai, Tun Dr Ismail mengucapkan selamat jalan kepada Tun Razak yang akan menghadiri Persidangan Ketua-Ketua Negara Komanwel di Ottawa.  Itulah kali terakhir Tun Razak bertemu dengan Tun Dr Ismail.

Pada 1 Ogos, Tun Dr Ismail bermain golf di tempat kegemarannya, Kelab Golf Negara Subang bersama rakannya, Leslie Eu Peng.  Permainannya pada hari itu sungguh luar biasa. Pada hari itu, Tun Dr Ismail mencatatkan 13 di bawah par dan satu pukulan eagle. Beliau berasa amat gembira dan membelanja Leslie minum selepas tamat permainan. Malah, handikapnya telah dicatatkan secara rasmi di Kelab tersebut hinggalah ke hari ini.

Keesokkan harinya, Tun Dr Ismail merasmikan Sambutan Jubli GPMS di Kampung Baru. Setelah selesai upacara tersebut, beliau bergegas ke Hospital Lady Templer, Cheras untuk menziarahi isterinya dan seterusnya pulang ke rumah.

Pada malam itu, selepas menjenguk anak bongsunya di bilik, semasa berehat Tun Dr Ismail tiba tiba dis3rang penyakit jantung, Kebiasannya, beliau akan menghubungi doktor peribadinya, Dr MacPherson. Namun, pada ketika itu, Dr MacPherson mengikuti Tun Razak di Ottawa. Beliau mengarahkan pembantunya untuk menghubungi Setiausahanya dan doktor pengganti, Dr Caterall.

Dr Caterall sampai ke rumahnya beberapa minit kemudian sambil ditemani Dr Pillai, salah seorang doktor perubatan Diraja. Sedang mereka berdua menyelamatkan ny4wa Tun Dr Ismail, ahli-ahli kabinet mula memenuhi ruang bawah rumahnya sambil membincangkan masa depan negara. (Sekiranya Tun Dr Ismail meninggal, negara takkan ada Perdana Menteri dan Timbalan di dalam negara).

Di Ottawa, Tun Razak tersentak apabila menerima berita buruk itu. Beliau mengarahkan supaya Tun Dr Ismail diberi penghormatan tertinggi dan mengarahkan agar dikebumikan di dalam Mak4m Pahlawan dan diberikan penghormatan terakhir di Parlimen. Tun Razak kemudian lantas pulang ke Kuala Lumpur dari Ottawa dan singgah sebentar ke Copenhagen.

Apabila tiba di Kuala Lumpur, Tun Razak amat berang kerana arahannya tidak dipenuhi. Pertama, jena2ah beliau sepatutnya diletakkan di Parlimen untuk rakyat memberikan penghormatan terakhir, namun Tun Sardon mengarahkan supaya diletakkan di perkarangan Masjid Negara.

Kedua, Tun Razak mengarahkan agar Tun Dr Ismail dikebumikan di dalam perkarangan Mak4m Pahlawan. Namun, Tun Sardon tidak mengendahkan arahan beliau dan berhasrat untuk mengebumikan beliau di luar perkarangan kawasan itu. Tun Razak amat berang dan keputusan ini juga turut ditentang oleh Tunku Abdul Rahman sambil berkata bahawa keturunannya semua dikebumikan di bawah bumbung.

Selepas pemergian Tun Dr Ismail, Tun Razak melantik Tun Hussein Onn sebagai penggantinya. Setahun selepas itu, Barisan Nasional juga mencatatkan keputusan yang besar di dalam Pilihanraya Umum 1974. Pemergian Tun Dr Ismail bukan sahaja membuatkan negara kehilangan pemimpin yang tegas, tetapi negara juga kehilangan Perdana Menteri yang negara takkan pernah ada.


Operasi ‘Melarikan’ 3,000 Bayi Masa Perang Vietnam

April boleh dianggap sebagai bulan bersejarah buat Vietnam. Lebih-lebih lagi kalau kita berbicara tentang kemerdekaannya, yang bertitik tolak daripada kejatuhan Saigon (kini Ho Chi Minh). Peristiwa yang berlaku pada 30 April 1975 itu amat penting kerana ia menuding kepada tiga perkara:

Pertama, tamatnya Perang Vietnam (1 November 1955 – 30 April 1975). Kedua, kekalahan Amerika Syarikat dan Vietnam Selatan. Kemudian yang ketiga, penyatuan serta pembentukan Republik Sosialis Vietnam (pada 2 Julai 1976).

Lebih daripada itu, sebilangan malah menyamakan kejatuhan Saigon di tangan Viet Cong ini dengan kemenangan Taliban di Kabul (Afghanistan) tahun lalu – dalam rangka kedua-duanya mengusir campur tangan asing, yang bagi Saigon, ia adalah Perancis (1858-1940), Jepun (September 1940), dan Amerika Syarikat (1955-1972).

Bahkan sama seperti keadaan di Kabul, operasi menutup kedutaan serta memindahkan diplomat dan rakyat secara tergesa-gesa turut berlaku di Vietnam. Pada waktu itu, AS sampai melancarkan tiga operasi berbeza, yang salah satunya adalah Operasi Angkut Bayi (Operation Babylift).

Operasi itu dilancarkan oleh Presiden Gerald Ford (presiden ke-38) pada 3 April 1975, dengan berbekalkan peruntukan sebanyak $2 juta. Objektif utamanya adalah memindahkan anak-anak yatim di Saigon ke Amerika Syarikat. Ini berikutan keadaan bandar itu yang semakin tidak selamat, kerana semakin dihampiri askar-askar Viet Cong.

Sejak Disember lagi, pasukan komunis sudah menguasai Phuoc Long yang berjarak 150 km di utara Saigon. Ditambah pula dengan pendirian Kongres yang enggan meluluskan dana $722 juta bagi membantu Vietnam Selatan, maka keadaan di negara itu seakan sudah boleh dijangka.

Sememangnya, sejak 1973 lagi AS sudah ‘angkat kaki’ dari Vietnam. Kesemua aset ketenteraannya habis diundurkan. Ini berikutan Perjanjian Keamanan Paris yang ditandatangani pada Januari 1973. Di mana menerusi perjanjian tersebut, AS ‘mengaku kalah’ dan mengubah dasar – dari campur tangan secara langsung di Vietnam kepada sekadar melatih dan membekali askar-askar Vietnam Selatan.

Dasar tersebut bertujuan mengurangkan kasualti AS yang sudah sedia besar; iaitu kematian 58,220 orang tentera dan kerugian sebanyak $168 billion (atau $1 trillion hari ini). Tambahan ketika itu, sentimen anti Perang Vietnam bergema kuat sampai ratusan ribu orang berhimpun menggesa ia dihentikan.

Justeru kerana enggan keadaan menjadi semakin tidak terkawal, maka semua aset tentera pun diundurkan – meninggalkan hanya kira-kira 5,000 orang diplomat, anggota marin, kontraktor, dan pekerja agensi risikan. Ini tidak termasuk anak-anak yatim yang ditinggalkan.

Pada asalnya,Operasi Babylift memang disasarkan kepada anak-anak yatim di Saigon. Namun kerana kebimbangan ramai ibu bapa terhadap kekejaman komunis, maka masing-masing turut menitipkan anak sendiri ke dalam operasi itu – sambil berhajat akan dapat bersatu semula suatu hari nanti. Ini membuatkan jumlah bayi dan kanak-kanak yang perlu ‘dilarikan’ dari Vietnam mencecah sekitar 2,500 – 3,000 orang.

Kumpulan pertama diberangkatkan pada 4 April, membabitkan 320 orang (lebih separuh adalah bayi). Mereka diangkut oleh pesawat Air Force C-5A Galaxy yang berlepas dari Pangkalan Udara Tan Son Nhat, Saigon. Operasi dilihat berjalan lancar.

Namun selepas 12 minit membuat penerbangan, pesawat itu mengalami kerosakan. Dua dari empat sistem hidrauliknya gagal berfungsi. Begitu juga aileron di sayap kiri dan kanannya. Pintu kargo turut meletup dan tercabut. Lantas, dekompresi (penurunan tekanan udara dalam kabin) pun berlaku.

Kata Kolonel Regina Aune yang menjaga bayi di ruang kargo, dia boleh lihat Laut China Selatan melalui pintu kargo yang ternganga. Memang tak boleh bayangkan apa jadi pada bayi dan kanak-kanak di situ. Dalam keadaan begitu, juruterbang (Kolonel Dennis Traynor) cuba berpatah balik sebelum pesawatnya terhempas dan berkecai empat. Habis 138 orang terbunuh, termasuk 78 orang bayi dan kanak-kanak.

Mana-mana yang selamat, segera dipindahkan dan dirawat, sebelum dihantar sekali lagi menaiki pesawat lain. Proses menerbangkan bayi dan kanak-kanak dari Vietnam ke Amerika Syarikat ini berjalan sehingga 26 April. Yakni, sehari sebelum Saigon dikepung oleh 150,000 orang askar Viet Cong.

Cabaran terbesar operasi ini tentulah masa, tenaga, dan ruang yang terhad. Bayangkan, perlu bergegas pindahkan anak-anak dari rumah anak yatim (yang bukan sebuah) ke pesawat-pesawat yang disediakan. Kemudian, ada pula anak-anak yang tidak yatim, tetapi dimasukkan ke rumah anak yatim sebab kemiskinan.

Memang pening kepala habis siapa yang bertugas bab pengurusan. Mahu daftar satu-satu termasuk nama ibu bapa memang tidak sempat. Jadi, main sumbat sahaja lah selagi muat. Atas pesawat pula, perlu muatkan seramai yang boleh dan masa sama, perlu sediakan kondisi sekondusif mungkin. Perjalanan bukannya sejam dua. Penumpang pula semuanya budak kecil. Tahu-tahu sajalah betapa kalutnya mahu menjaga mereka.

Mujur, selain tragedi pesawat C-5A, tiada berita buruk diterima sepanjang operasi dijalankan. Semua sampai dengan selamat. Namun, selamat sampai saja. Tidak jamin sihat. Dalam keadaan bersesak sambil kurang bekalan, macam-macam penyakit boleh bertandang. Demam campak, malnutrisi, radang paru-paru, selsema, dehidrasi, dan penyakit kulit adalah antara penyakit yang dilaporkan.

Di Amerika Syarikat, ada tiga pusat pemindahan yang dibuka. Dua di California dan satu di Washington DC. Jadi sebaik sahaja mereka sampai, bayi dan kanak-kanak ini terus dihantar ke sana sebelum proses penyerahan kepada keluarga angkat dilakukan. Mana-mana yang sakit kritikal pula dihantar ke hospital.

Kalau lihat catatan, skala operasi ini agak besar. Dalam sebuah pusat pemindahan sahaja, bekalan yang disediakan merangkumi 7,886 botol susu formula, 10,000 lampin pakai buang, 2,400 putik kapas, 750 kapas bal, dan 1,440 tablet aspirin. Tenaga kerja pula mencecah ribuan sukarelawan yang bertukar-tukar syif 12 jam.

Walaupun operasi ini bertujuan kemanusiaan – yakni menyelamatkan anak-anak kecil Vietnam dari penderitaan pasca-perang – ramai juga yang melemparkan kata-kata kritik. Misalnya akhbar The New York Times yang menukil Dr. Edward Zigler, “Kita telah merampas (hak membesar di) tanah tumpah dari mereka.”

Beberapa akhbar lain pula mempersoal dengan tajuk-tajuk seperti “Babylift or Babysnatch?? Dan “The Orphans: Saved or Lost?” Ini kerana identiti mereka diubah habis sebaik sampai di AS dan diserahkan kepada keluarga angkat, yang rata-rata berasal dari Eropah, Australia, Kanada, dan AS sendiri.

Sampai memustahilkan mereka untuk menjejak semula asal-usul. Hingga hari ini pun, memang ramai yang masih belum bersatu semula dengan keluarga kandung kerana ketiadaan dokumen. Center for Constitutional Rights yang ditubuhkan bagi menggesa dan menyaman kerajaan berkaitan hal ini juga tidak banyak membantu.

Ini sekali gus membawa kepada satu tanda tanya, “Kalau Operasi Babylift adalah usaha AS untuk menyelamatkan kanak-kanak Vietnam dari derita fizikal akibat perang, bagaimana pula dengan usaha AS untuk menyatukan semula mereka dengan keluarga kandung, yang hakikatnya, andai tidak diselesaikan, juga bakal memangsakan mereka kepada satu penderitaan – berbentuk mental.”

RUJUKAN

Martin, Rachel. (2015, 26 April). Remembering The Doomed First Flight of Operation Babylift. NPR.

PBS. (n.d). Operation Babylift (1975).

Voll, C.S. (2020, 4 December). Plannes Full of Babies Fled the Vietnam War. History of Yesterday.

Wright, Andy. (2016, 21 September). After the Vietnam War, America Flew Planes Full of Babies Back to the US. Atlas Obscura.


Laluan Sutera Atau Laluan Wabak?

Sejak wujud Laluan Sutera purba lagi, antara China, India, Russia, Mongolia, gurun Taklamakan, dari Xinjiang, Asia Selatan, Mediterranian memang ideal, “melting pot” munculnya virus baharu, terutamanya sekitar abad ke-12.

Kawasan ini lengkap dengan segala-galanya; spesis-spesis haiwan yang unik, makanan-makanan eksotik, pertembungan sosiobudaya dan percampuran pelbagai tamadun, transaksi barangan dan laluan sibuk tempat pedagang-pedagang seluruh Asia-Eropah berjual beli dan bertukar barangan.

Sejak abad ke-2 lagi perdagangan dan urusniaga sepanjang Laluan Sutera sejak abad misalnya melibatkan pertukaran wang dan barang dagangan, selain pergaulan antara manusia pelbagai latarbelakang.

Vektor penyakit lepas bebas dan risiko jangkitan dan virus amat tinggi.

Di Laluan Sutera purba, pengkaji menemukan telur parasit pada sampel tinja berusia 2000 tahun, mengeras pada lilitan kain pada kayu yang digunakan untuk membersihkan punggung selepas bertinja. Parasit ini boleh menyebabkan jangkitan pada hati dan berpotensi menjadi pandemik.

Reputasi Laluan Sutera sebagai sumber penyakit ini bahkan diakui juga dalam dunia perubatan.

Ada sejenis penyakit yang lazim ditemukan dalam kalangan populasi di sepanjang Laluan Sutera ini, dinamakan ‘Silk Route’s Disease’ atau dikenali juga sebagai ‘Behçet’s Disease’.

Pelabuhan Venice pernah jadi pintu masuk Laluan Sutera ke Eropah pernah menjadi “hot spot”, bermulanya pandemik “Black D3ath” dan beberapa penularan wabak yang membunvh hingga 200 juta penduduk Eropah sekitar abad ke-12.

Kalau ada yang mengikuti penularan COVID-19 di Eropah, reputasi Venice sebagai pintu masuk wabak kembali dengan penularan COVID-19 di Eropah. Venice adalah wilayah paling teruk menerima impak COVID-19 di Eropah dan Itali beberapa bulan lepas.

Malah wilayah antara Kazan-Kiev hingga ke pergunungan Crimea diwartakan sebagai kawasan larangan oleh gereja Kristian di Eropah, kerana ia dilihat sebagai arah masuk Laluan Sutera, termasuk penyakit dan wabak, yang digambarkan secara “biblical” dalam agama mereka.

Laluan Sutera membentuk peradaban di sepanjang Laluan Sutera dari China hingga Eropah.

Sejak itu hingga kini mengembangkan ekonomi, kerajaan dan pastinya populasi.

Kepadatan penduduk lebih menambah kepada risiko jangkitan kerana gaya hidup amalan kebersihan dan sanitasi yang tidak sempurna dan cekap.

Risiko jangkitan melalui patogen meningkat kerana ia dibawa pula oleh vektor-vektor penyakit yang memang gemar dan hidup dalam persekitaran ini.

Ini mempercepatkan penularan penyakit berjangkit dan semuanya boleh menjadi di luar kawalan dalam masa singkat.

Sememangnya konflik dan pergolakan serantau, keadaan iklim dan muka bumi membentuk pola makanan unik yang ‘ideal’ untuk penularan wabak.

Tekanan ke atas sumber makanan malah mencambahkan pula pilihan makanan ‘eksotik’ yang kita tahu menjadi vektor penyakit ini tadi.

Inisiatif ekonomi seperti BRI seperti di bawah membangkitkan kembali kegemilangan Laluan Sutera purba antara Asia, Eropah dan seluruh dunia, namun ia juga berpotensi membangkitkan semula wabak purba yang merbahaya malah menjadi sumber kepada wabak baharu yang lebih bahaya untuk manusia.

Kalau nak tengok lebih banyak rujukan dan gambar, aku ada share kat Twitter. Jemput tengok kat sini;


Komet Paling Besar Pernah Dilihat Menghampiri Bumi

Alam angkasa terbentang begitu luas dan penuh dengan seribu satu rahsia. Banyak rahsia sudah disingkap. Banyak lagi kekal misteri. Salah satu rahsia disingkap adalah mengenai batu-batu angkasa. Objek seperti asteroid, komet dan meteoroid dulu kala disembah para manusia silam.

Jangankan zaman prasejarah, manusia zaman Rom pun sama naik (McBeath & Gheorghe, 2005). Satu masa yang lalu, peristiwa gerhana boleh menyebabkan umat manusia lari bertempiaran kerana takut pada kiamat (Cox, 2017).

Itulah kebaikan sains, yang merencanakan ilmu dan memecahkan belenggu kejahilan. Zaman sekarang, ilmu sudah menjadi universal milik semua.

Asteroid adalah sebuah “planet kecil” kerana berpermukaan tanpa atmosfera. Komet merupakan batu ais yang melepaskan gas.

Dan meteoroid pula adalah sebuah “asteroid kecil”. Tiada apa yang berdewa-dewi atau murka dan bala. Hanya hukum fizik dan aturan masa.

Pendatang Gergasi Yang Menjelajah

Masa berfungsi dengan cara tersendiri di angkasa. Macam di Bumi, hukum masa memang tegas. Ali dilahirkan pada tahun 1500, manakala Abu pula menyertai Perang Dunia Kedua.

Bagi orang yang hidup zaman semasa, Ali ‘berusia’ 522 tahun… manakala Abu pula dalam lingkungan 74 tahun. Tetapi angkasa lain. Semuanya berkaitan antara satu sama lain.

Ambil contoh komet. Saintis mengesahkan bahawa komet merupakan sisa dan saki-baki yang terhasil semasa pembentukan Sistem Suria. Jadi seandainya Ali dan Abu menjadi komet, kedua-duanya berusia 4.6 bilion tahun yang lalu. Tiada istilah 522 tahun dan 74 tahun. Semua komet berkongsi usia lebih kurang sama (NASA, n.d.).

Pada tahun 2014, sepasang saintis Amerika Syarikat – Gary Bernstein dan Pedro Bernardinelli – yang berpusat di Cerro Tololo Inter-American Observatory (CTIO) menggunakan teknologi algoritma untuk mencari objek-objek bergerak.

Dan mereka menemui sesuatu kepelikan (anomaly) bermula 10 Oktober. Kepelikan ini adalah sebutir komet yang sedang menghampiri Bumi dengan kelajuan 35,000 kilometer sejam.

Untuk faham perspektif kelajuan ini, bayangkan sebuah kapal berlepas daripada Bumi. Hanya dalam masa 11 jam, ia sudah tiba di Bulan.

Itulah Komet C/2014 UN271 atau lebih dikenali sebagai Bernadinelli-Bernstein sempena dua orang saintis tersebut.

Jujur cakap, kewujudan komet di Sistem Suria bukanlah satu benda yang menghairankan. Setiap 76 tahun, Bumi boleh nampak Komet Halley yang mengelilingi Matahari hingga Pluto.

Tetapi apa yang menarik tentang Komet Bernadinelli-Bernstein adalah saiz luar biasanya. Diameter Komet Halley adalah 11 kilometer… manakala Diameter Bernadinelli-Bernstein pula mencecah 137 kilometer. Sangat besar.

Peluang Untuk Ilmu

Saintis menjangka Komet Bernadinelli-Bernstein akan berada pada titik paling hampir dengan Bumi pada tahun 2031. Seandainya menghentam, nescaya semua kehidupan di Bumi akan lenyap.

Jangankan kehidupan – silap-silap Bumi pun lenyap kerana saiz dan kelajuan Komet Bernadinelli-Bernstein.

Akan tetapi, jangan risau. Komet ini takkan menghentam. Ia cuma menghampiri Bumi daripada luar Sistem Suria. Paling dekat pun dalam lingkungan 1.6 bilion kilometer sahaja, bermakna penduduk Bumi takkan boleh tengok dengan mata kasar pun.

Walau bagaimanapun, datangnya penjelajah angkasa ini menyajikan peluang untuk belajar. Komet ini mempunyai sebuah ekor ais yang panjang. Dengan menggunakan Teleskop Angkasa Hubble, saintis membuang semua unsur gas pada permukaannya… hanya tinggal rangka yang dipanggil nukleus.

Nukleus Komet Bernadinelli-Bernstein diperbuat daripada ais. Dan saintis menjangka warnanya hitam pekat seperti arang batu (Specktor, 2022).

Ini yang merisaukan sebenarnya. Sebab komet ini berhati hitam. Selalunya orang hati hitam katanya jahat. Kalau tidak percaya, tengok ruangan komen. Mesti ada yang cakap ini penipuan Barat.

RUJUKAN:

Cox, D. (2017, Ogos 14). If you think an eclipse means doomsday, you’re not the first. BBC.

McBeath, A., & Gheorghe, A. (2005). Meteor Belief Project: Meteorite worship in the ancient Greek and Roman worlds. The Journal of IMO. 33 (5): 135-144.

NASA. (n.d.). Comets.

Specktor, B. (2022, April 14). Largest comet ever seen has heart ‘blacker than coal’, and it’s headed this way. Live Science.


Sanada Yukimura: Pahlawan Yang Hanya Muncul 100 Tahun Sekali

Sanada Yukimura adalah seorang pahlawan , panglima perang, samurai dan ketua klan Sanada yang paling terkenal di zaman perang saudara era Sengoku di Jepun. Beliau lahir pada tahun 1567 dan mati pada 3 Jun 1615. Beliau merupakan anak kedua Sanada Masayuki yang juga merupakan seorang Daimyo di Wilayah Shinano dan mempunyai seorang abang bernama Sanada Nobuyuki. Klan Sanada merupakan sekutu kuat Klan Takeda yang menguasai wilayah Kai. Semasa usia muda, beliau telah berkhidmat dengan Takeda Shingen dan menjadi panglima perang untuk Puak Takeda.

Pada Tahun 1582, Pakatan Oda Nobunaga dan Tokugawa Ieyasu telah menghancurkan Klan Takeda sehingga klan Sanada yang menyokong juga ikut menyerah kalah kepada Oda Nobunaga. Keadaan menjadi parah setelah kematian Daimyo Takeda Shingen akibat penyakit Pneumonia yang dihidapinya.

Namun setelah Nobunaga terbunuh dalam Insiden pembelotan orang kanannya Akechi Mitsuhide di Kuil Honouji, Puak Sanada menjadi Ronin tanpa tuan. Pada tahun 1585, Yukimura di perintahkan oleh ayahnya Masayuki bekerja untuk klan Uesuigi dan menetap di Wilayah Echizen dibawah pengawasan Suda Chikamitsu. Setelah tamat tugas beliau kembali dan berkahwin dengan salah seorang anak perempuan Otani Yoshitsugu.

Pada tahun 1600, perang paling besar di era Sengoku meletus di Sekigahara diantara Pasukan Barat yang dipimpin oleh Ishida Mitsunari, yang mewakili klan Toyotomi manakala Pasukan Timur yang dipimpin oleh Tokugawa Ieyasu. Dalam pertempuran ini ,Yukimura dan ayahnya, Masayuki berpihak kepada Pasukan Barat kerana ingin membalas dendam ke atas kehancuran klan Takeda oleh Tokugawa. Namun begitu abangnya, Sanada Nobuyuki pula membelot dan berpihak pada Tokugawa.

Sanada Yukimura meraih kemasyhuran dan populariti dalam mempertahanan Istana Ueda, dimana beliau berjaya menahan serangan dan mengalahkan 40.000 tentera Tokugawa yang dipimpin oleh Tokugawa Hidetada hanya dengan 2000 orang tenteranya sahaja.Pasukan Barat yang diketuai oleh Ishida Mitsunari akhirnya tewas ditangan Tokugawa akibat beberapa pengikutnya membelot dan membantu Pasukan Timur Tokugawa meraih kemenangan.

Setelah Pasukan Barat yang dianggotai oleh klan Sanada tewas dalam perang di Sekigahara, maka Tokugawa Ieyasu yang memimpin Pasukan Timur telah dilantik menjadi Shogun yang baru .Tokugawa Ieyasu hampir menghukum mati seluruh klan Sanada kerana mereka berjaya membunuh ramai tentera Tokugawa.

Namun begitu, Ieyasu terpaksa membatalkan hasratnya kerana memandangkan Abang Yukimura iaitu Sanada Nobuyuki yang berpihak kepadanya. Akhirnya Tokugawa Ieyasu memberi hukuman keatas klan Sanada dengan hanya membuang daerah untuk mengasingkan Yukimura dengan ayahnya Masayuki ke Kudoyama dan wilayahi Kii. Setelah beberapa tahun tinggal di sana,ayahnya Masayuki meninggal dunia di Kudoyama. Ada khabar angin yang mengatakan ayahnya dibunuh atas arahan Tokugawa Ieyasu yang masih berdendam dengan Klan Sanada.

12 tahun kemudian, hubungan antara klan Tokugawa dan klan Toyotomi mula kembali tegang. Ieyasu merasa Toyotomi Hideyori (anak kepada Toyotomi Hideyoshi) yang dewasa menjadi ancaman baru baginya. Klan Toyotomi sendiri juga telah mula mengumpul kekuatan tenteranya kembali untuk membalas kekalahan Pasukan Barat di Sekigahara. Klan Toyotomi dipimpin oleh Toyotomi Hideyori mula merekrut ramai Ronin ( samurai tak bertuan) dan ninja upahan untuk menentang tentera Tokugawa.

Pada tahun 1614, Sanada Yukimura berjaya melepaskan diri daripada tahanan di wilayah Kii dan mengabdikan diri kepada Toyotomi Hideyori. Beliau juga berhasrat ingin membalas dendam setelah seluruh klannya dihapuskan. Pada tahun 1614 berlaku frasa terakhir perang di era Sengoku. Musim Sejuk bermula tahun itu, Istana Osaka kediaman Toyotomi dikepung oleh tentera Tokugawa. Sanada Yukimura ditugaskan untuk memperkuatkan pertahanan di sebelah selatan istana yang lemah. Beliau bertempur dengan pasukannya yang berjumlah 7000 orang bertahan dengan gigih menahan serangan 10.000 pasukan Tokugawa yang berlanjutan selama sebulan. Tokugawa Ieyasu mula tertekan kerana banyak tenteranya terbunuh.

Akhirnya Tokugawa akur lalu menawarkan rundingan damai kepada pihak Toyotomi. Toyotomi Hideyori menerima Perjanjian Damai daripada pihak Tokugawa Ieyasu. Sebenarnya Perjanjian Damai tersebut merupakan sandiwara yang segaja dilakukan oleh Tokugawa Ieyasu untuk menguatkan dan menambah tenteranya bagi meyambung serangan ke atas Osaka lagi pada tahun hadapan.

Bulan Mei 1615, berlaku Pertempuran Musim Panas Osaka yang merupakan pertempuran terakhir di era Sengoku. Sanada Yukimura tidak lagi bertempur secara defensif, kali ini beliau telah melancarkan serangan berskala besar ke arah posisi penting pasukan musuh. Serangan Yukimura dan pasukannya begitu hebat sehingga beberapa kali berhasil memasuki kubu utama Tokugawa. Bahkan ,Tokugawa Ieyasu sendiri hampir membunuh diri kerana ketakutan menghadapi Yukimura dan pengikutnya.

Yukimura dikatakan berjaya memasuki kubu utama sebanyak tiga kali dan hampir mendekati Tokugawa Ieyasu dalam jarak beberapa meter saja. Dalam kepungan pasukan Tokugawa, beliau bertempur dengan penuh semangat keberanian dan membunuh ribuan tentera tokugawa. Namun akhirnya beliau akhirnya tewas karena jumlah pasukan musuh yang masih ramai.

Pada usianya yang menjangkau 48 tahun,beliau terpaksa mengalah kerana tubuhnya sudah kepenatan dan dipenuhi luka yang parah. Dalam keadaan ini,beliau telah membuka helmet perangnya dan berkata

“Aku Sanada Yukimura, seorang musuh yang sepadan dengan kalian, namun aku sudah terlalu kepenatan untuk bertempur dalam tempoh yang lama, datang kemari dan ambil kepala ku sebagai trofi kemenangan mu”.

Seorang samurai Tokugawa, Nishio Nizaemon memenggal kepalanya dan mengakhiri hidupnya. Selepas kematian beliau, tempat kematian Sanada Yukimura telah didirikan sebuah Tugu Peringatan bagi mengenang dan mengiktiraf beliau sebagai Pahlawan Paling Hebat di Era Sengoku.

Sanada Yukimura adalah seorang samurai, ahli strategi perang dan panglima perang yang disegani kawan mahupun lawan. Tokugawa Ieyasu sendiri mengaguminya dan memendam rasa takut dan trauma kepada Yukimura sehingga beliau mati setahun kemudian. Tokugawa Ieyasu meninggal dunia kerana penyakit kansernya yang semakin teruk akibat tekanan dan trauma daripada Pertempuran Musim Panas di Osaka. Kematian Sanada Yukimura sebagai “perwira sejati” membuatnya dianggap sebagai pendekar terhebat dan tokoh paling popular di era Sengoku.

Keberanian Yukimura diiktiraf dan diberi gelaran” Pahlawan Yang Hanya Muncul 100 Tahun Sekali”. Kejayaan demi kejayaan Sanada perolehi adalah disebabkan oleh strategi perangnya dan kesetiaan pengikutnya. Beliau dikatakan mempunyai satu kumpulan Ninja yang bernama Sanada Juuyushi (10 pendekar Sanada) .

Kumpulan Sanada Juuyushi telah dianggotai oleh 10 orang ninja hebat dan 2 daripadanya merupakan ninja lagenda iaitu Sarutobi Sasuke dan Kirigakure Saizo. Kumpulan ini juga banyak membantu Yukimura membuat risikan, serangan hendap dan sabotaj musuh bagi meraih kemenangan dalam setiap siri pertempurannya.


Kapal-Kapal Rajah Brooke

Di dalam rentetan sejarah Sarawak Kingdom suatu waktu dahulu iaitu ketika Sarawak dibawah pemerintahan dinasti Keluarga Brooke yang mempunyai 3 rajah putih yang dimulai oleh Rajah James Brooke, Rajah Charles Brooke dan yang terakhir Rajah Charles Vyner Brooke, akan sering kita dengar bagaimana ketiga-tiga rajah ini menggunakan keupayaan kapal-kapal mereka ini menghampiri setiap pelusok pendalaman Sarawak.

Kebanyakan daripada kapal-kapal ini sudah tentu mempunyai kaitan secara langsung di dalam misi meluaskan empayar jajahan Sarawak Kingdom yang pada mulanya hanya seluas Kuching sekarang sehingga menjadi Sarawak Bumi Kenyalang sekarang. Alasan yang sering digunakan oleh Rajah Brooke adalah untuk membanteras lanun sedangkan hakikatnya ketika itu adalah untuk menghalang mana-mana pihak yang bangkit menentang pemerintahannya di Sarawak Kingdom.

Sebagai satu artikel wacana ilmu untuk kali ini Borneo Oracle akan memberi sedikit ruang informasi di dalam kita cuba mengenali beberapa buah kapal yang menjadi “legenda” di dalam memperkatakan keupayaan Rajah Brooke di dalam memastikan pemerintahannya selama lebih 100 tahun di bumi Sarawak Kingdom terus bertahan.

1. H.M.S Royalist
H.M.S Royalist merupakan sebuah kapal sekonyer seberat 142 ton yang telah dibeli oleh James Brooke daripada seorang pelayar berbangsa Inggeris bernama Rev. T.L Lane pada tahun 1834. Pembelian kapal ini adalah hasil daripada wang yang diwarisi oleh James Brooke daripada ayahnya. Kerana ketika itu beliau yang juga seorang tentera British yang mengalami kecederaan teruk akibat berperang di India maka H.M.S Royalist merupakan satu pembelian yang amat penting di dalam usahanya untuk mengembara.

Dengan keupayaan perang iaitu mempunyai meriam 6 pounders serta beberapa kelengkapan perang ringan yang setaraf dengan kapal perang armada laut Diraja British maka H.M.S Royalist adalah satu kapal yang lengkap di dalam serba-serbi. H.M.S Royalist ini juga antara kapal yang mendahului angkatan perang Brooke dan armada British sewaktu menyerang Brunei pada tahun 1843. Dengan kapal H.M.S Royalist ini jugalah, James Brooke menjejakkan kakinya ke bumi Sarawak buat kali pertama ketika Pengiran Bendahara Muda Hashim memohon bantuannya pada tahun 1839. Dikatakan H.M.S Royalist telah dijual oleh James Brooke pada tahun 1844 kepada seorang pengembara Inggeris yang lain.

2. H.M.S Dido
H.M.S Dido pada asalnya merupakan salah satu kapal perang milik angkatan laut Diraja British yang pernah terlibat di dalam perang di India dan juga di China. H.M.S Dido ini merupakan kapal perang yang lengkap di dalam serba serbi ditambah lagi Pegawai Pemerintahnya adalah seorang yang amat dikenali di dalam dunia ketenteraan laut British iaitu Sir Henry Keppel. Apabila Brooke membeli H.M.S Dido ini maka secara automatiknya tenaga Sir Henry Keppel yang juga sahabat baik kepada Brooke juga digunapakai.

H.M.S Dido ini telah banyak digunakan oleh Brooke di dalam memastikan misi mencegah “lanun” di bumi Sarawak contohnya sewaktu memerangi penentangan masyarakat tempatan di Batang Lupar dan banyak lagi. Kekuatan H.M.S Dido ini juga digunakan oleh Brooke untuk menyerang Brunei pada tahun 1843 dan banyak lagi.

3. H.M.S Samarang
H.M.S Samarang pada asalnya merupakan salah satu kapal perang milik angkatan perang Belanda yang kemudiannya dijual kepada angkatan perang Diraja British. Pada mulanya H.M.S Samarang dihantar oleh Kerajaan Mahkota British untuk membuat eksplorasi di bumi Borneo dengan pegawai pemerintahnya bernama Sir Edward Belcher.

Dikatakan ketika di dalam perjalanan H.M.S Samarang menuju ke perairan Brunei telah terkandas dan hampir karam akibat terlanggar batu dan pada ketika itulah Rajah James Brooke telah membantu. Oleh kerana ketika itu H.M.S Royalist sedang mengalami kerosakan yang teruk dan dihantar ke Singapura untuk baikpulih akhirnya pada tahun 1843, James Brooke telah membeli H.M.S Samarang untuk kegunaan kapal perang Sarawak Kingdom.

Setelah pembelian H.M.S Samarang disahkan hanya beberapa waktu akhirnya H.M.S Samarang juga turut serta di dalam angkatan perang James Brooke sewaktu perang dengan Brunei pada tahun 1843. H.M.S Samarang juga berkhidmat dengan Sarawak Kingdom bagi memerangi beberapa siri perang melawan “lanun” di bumi Sarawak Kingdom suatu waktu dahulu.

4. H.M.S Nemesis
H.M.S Nemesis merupakan antara kapal perang Brooke yang paling ke hadapan di antara banyak kapal perang yang dimilikinya. Ini kerana H.M.S Nemesis adalah kapal perang pertama angkatan laut Diraja British yang diperbuat daripada besi. H.M.S Nemesis juga digunakan oleh angkatan laut Diraja British sewaktu perang di China dan dikenali dengan “kapal perang hantu” memandangkan kehadirannya seringkali sukar dijejaki.

Dibina oleh Birkenhead Iron Works pada tahun 1839 di dalam masa 3 bulan, H.M.S Nemesis berat 660 tons dengan menggunakan 2 enjin stim 26 kuasa kuda. Dengan keupayaan senjata yang lengkap iaitu 2 pivot-mounted 32 pounder dan meriam 6 pounder serta mempunyai pelancar roket maka H.M.S Nemesis adalah pelaburan James Brooke yang terbaik pernah digunakan di dalam memperkasakan barisan pertahanan perang Sarawak Kingdom.

5. H.M.S Rainbow
H.M.S Rainbow adalah salah satu kapal perang milik Brooke yang dibeli daripada angkatan tentera laut Diraja British. Ianya adalah satu kapal perang yang menggunakan kaedah Albacore-class wood dengan mempunyai senjata pada setiap sisinya. Sekitar tahun 1857 ianya digunakan sebagai salah satu kapal survei di jajahan Koloni British sebelum dijual kepada Brooke pada tahun 1888 untuk mempertingkatkan keupayaan pertahanan Sarawak Kingdom suatu waktu dahulu.

H.M.S Rainbow juga banyak digunakan untuk memerangi lanun di bumi Sarawak iaitu ketika pemerintahan Rajah Charles Brooke yang mana ketika itu Sarawak Kingdom mempunyai simpanan tunai yang banyak.

6. H.M.S Jolly Bachelor
Jolly Bachelor sebenarnya bukanlah kapal perang tetapi sebaliknya lebih kepada kapal pengiring kepada H.M.S Dido di dalam setiap siri pelayarannya. Dikatakan kapal Jolly Bachelor dibina oleh pakar pembuat kapal di kalangan etnik tempatan Sarawak. Ianya mempunyai kekuatan 1 meriam 6 pounder. Jolly Bachelor di dalam setiap siri pelayarannya sebagai kapal pengiring sering dikemudi oleh Lietenant Hunt. Kapal pengiring ini dikatakan dilupuskan pada tahun 1843 kerana sudah rosak teruk.

7. H.M.S Dingy
Seperti kapal Jolly Bachelor, H.M.S Dingy juga bertindak sebagai kapal pengiring kepada H.M.S Dido. Ianya tidak dilengkapi dengan peralatan perang tetapi lebih kepada kapal untuk membuat penyelidikan botani apabila H.M.S Dido membuat eksplorasi ke pedalaman Sarawak suatu waktu dahulu. Di dalam H.M.S Dingy ini telah sedia dilengkapi seperti makmal botani bergerak bagi melakukan penyelidikan botani keatas hidupan hutan bumi Sarawak suatu waktu dahulu.

8. H.M.S Sir James Brooke
H.M.S Sir James Brooke merupakan sebuah kapal yang bukan kapal perang sebaliknya mempunyai ciri-ciri peralatan perang memandangkan ianya digunakan untuk perjalanan jauh mengharungi lautan yang luas. Kapal wap ini pernah digunakan oleh mubaligh Kristian Harriet McDougall ke Singapura atas tujuan urusan Kerajaan Sarawak Kingdom oleh James Brooke suatu ketika dahulu.

9. H.M.S Sarawak Cross
H.M.S Sarawak Cross adalah salah satu kapal layar sebenarnya yang mempunyai kekuatan peralatan perang ringan. Ianya dibeli daripada sebuah kelab perahu layar di Britain sebelum dihantar ke Singapura untuk pengubahsuaian. Di awal pemerintahan Rajah Charles Brooke sebagai rajah kedua Sarawak Kingdom, beliau telah menggunakan H.M.S Sarawak Cross untuk melawati ke daerah Kanowit yang ketika itu banyak terdapat kacau bilau apabila ramai penduduk tempatan tidak menggemari sistem cukai baru yang diselaraskan oleh pemerintahan Brooke di bumi Sarawak.

10. H.M.S Maimuna
H.M.S Maimuna merupakan salah satu kapal layar yang dimiliki oleh James Brooke. Ianya tidak mempunyai peralatan perang sebaliknya lebih kepada sebuah kapal layar mewah yang digunakan untuk urusan perniagaan lebih-lebih lagi di dalam berurusan untuk membuat eksplorasi minyak di bumi Miri dengan rakan eksplorasi Sarawak Kingdom iaitu SHELL di Miri. Dikatakan kebanyakan mesyuarat antara pengurusan dengan Rajah James Brooke banyak diadakan di atas kapal layar H.M.S Maimuna ini.

Inilah sekelumit informasi di dalam kita cuba mengenali kapal-kapal milik James Brooke samada ianya daripada kapal perang mahupun kapal layar yang pernah gah namanya di dalam kalendar sejarah Sarawak Kingdom suatu waktu dahulu. Sudah semestinya banyak lagi kapal-kapal yang tidak diterangkan di dalam artikel ini dan apa yang dinyatakan antara yang paling banyak diperkatakan di dalam jurnal-jurnal sejarah. Semoga ianya dapat menjadi ruang wacana ilmu untuk semua masyarakat Sarawak di dalam mengenal beberapa sejarah yang tidak begitu kita ketahui di dalam kita cuba menyelidiki diri kita sebagai anak Sarawak, Masyarakat Sarawak.


Sejarah Perkembangan Agama Islam Dalam Setiap Dinasti Purba Cina

Bilakah Islam Bermula di China? Mengikut rujukan melalui hikayat tradisi Cina Muslim, Islam mula diperkenalkan sekitar 616-18 AD.  Tetapi secara umumnya percaya bahawa Islam diperkenalkan ke China dari Semenanjung Arab ke Guangzhou, Quanzhou pada tahun 651 (tahun Yonghui kedua dinasti Tang).

Menurut “Kitab Tang”, sejak tahun 651 Masehi hingga 798, jumlah utusan Arab yang mengembara ke Tang mencapai 39 kali. Para pedagang Arab dan Parsi yang mengembara ke China adalah diumpamakan seperti aliran air sungai yang tak pernah berhenti.  Kebanyakan mereka tertumpu di pantai tenggara China Guangzhou, Quanzhou, Yangzhou, Hangzhou, Ningbo dan tanah besar Chang’an (Xi’an hari ini), Kaifeng dan sebagainya.

Mereka terlibat dalam perdagangan bahan rempah, gading, perhiasan, ubat-ubatan, tanduk badak, dan lain-lain. Manakala mereka cenderung membawa pulang sutera, teh, porselin dan komoditi lain dari China ke Arab dan Parsi.

Dinasti Tang

Rekod paling jelas mengenai ketibaan Islam ke China secara rasmi adalah semasa Dinasti Tang melalui rombongan utusan yang dipimpin oleh Sa`d ibn Abi Waqqas, bapa saudara Nabi Muhammad S.A.W.

Maharaja Gaozong, maharaja Tang yang menerima utusan itu kemudian memerintahkan pembinaan masjid pertama di negara itu, sebagai tanda mengingati Nabi Muhammad S.A.W di Canton (kini Guangzhuou).

Semasa Dinasti Tang, pedagang Arab, ahli perniagaan Islam dari Empayar Arab yang tinggal atau menetap di China, mereka juga antara yang bertanggungjawab memperkenalkan Islam ke China. Pihak berkuasa Tang telah melantik orang Islam sebagai pengurus untuk mengurus aktiviti keagamaan seperti perkhidmatan keagamaan, mewujudkan sistem perundangan untuk orang Islam, dan menarik perdagangan asing di China.

Mereka juga menubuhkan masjid dan tanah perkuburan Islam. Hari ini, Masjid Guangzhou Huaisheng, Masjid Yangzhou Xianhe, Masjid Zhenjiao Hangzhou adalah masjid-masjid Islam kuno yang dibina pada zaman Dinasti Tang.  Pada masa ini, Islam di China belum tersebar secara menyeluruh oleh pedagang Arab dan Persia.

Pada 751 Masehi, kerajaan Dinasti Tang telah bertemu dengan Khilafah Abbassiyah dalam Pertempvran Talas di Sungai Talas. Per4ng ini tercetus gara-gara persengketaan dua kerajaan kecil iaitu Ferghana dan Chech di mana Ferghana memohon sokongan dari Dinasti Tang dan Chech meminta bantuan dari Abbasiyah lalu kedua dua kuasa besar ini terheret ke medan tempvr yang menghasilkan kemenangan buat pasukan Abbasiyah.

Dinasti Song

Pada abad ke-9, dalam kitab “Rujukan Kuno Di India dan China”, seorang pedagang Arab bernama Suleiman menyatakan terdapat 120,000 orang Arab, Parsi, Yahudi dan Kristian yang tinggal di Guangzhou pada tempoh akhir dinasti Tang.

Ketika era Dinasti Song, skala perdagangan asing berkembang lagi, dan jumlah orang Arab dan Parsi yang datang ke China meningkat secara mendadak.  Mereka tertumpu di Guangzhou dan Quanzhou, malahan terdapat puluhan ribu di Quanzhou sahaja.  Pihak berkuasa tempatan di China menubuhkan “fan fang” untuk memantau kehidupan seharian mereka dan membenarkan mereka berkahwin dan berasimilasi dengan Cina Han.

Umat Islam telah memainkan peranan penting dalam industri import / eksport.  Sebagai contoh, orang Islam mengetuai jawatan Ketua Pengarah Pengiriman Luar Negara secara konsisten dalam tempoh ini.

Pada 1070, Maharaja Shenzong menjemput 5,300 orang Islam dari Bukhara, untuk menetap di China yang bertujuan untuk mewujudkan zon penampan antara China dan kerajaan Turco-Mongol, Dinasti Liao di timur laut.  Kemudian, masyarakat Islam ini telah menetap di antara ibu kota Kaifeng dan Yenching (sekarang Beijing).

Mereka dipimpin oleh Putera Amir Sayyid “So-fei-er” (nama Cina nya) yang digelar sebagai “Ayah” dalam masyarakat Islam di China.  Sebelum itu, agama Islam dirujuk oleh Tang dan Song sebagai Dashi Fa (“undang-undang orang Arab”). Kemudian dia menamakannya sebagai Huihui Jiao (“Agama Huihui”)

Orang Islam yang datang ke China di Dinasti Tang dan Song memelihara kepercayaan agama dan cara hidup mereka.  Mereka berkahwin dengan penduduk setempat, hidup dan bekerja dengan damai dan harmoni, bahkan melahirkan anak-anak dan cucu-cucu.  Mereka menjadi warga tempatan dan nenek moyang Cina Muslim.

Bilangan orang Islam di China tidak terlalu ramai semasa dinasti Tang dan Song, tetapi kebanyakan pedagang terlibat dalam kegiatan perdagangan di antara pelabuhan perdagangan pantai dan Chang’an, Kaifeng, Beijing dan beberapa bandar besar lain.  Mereka dan keturunan mereka hidup dalam keadaan ramah dengan orang-orang Cina dan mempelajari budaya tradisional Cina.  Mereka adalah utusan pertukaran antara budaya Arab Arab dan budaya Cina.

Dinasti Yuan (Mongol)

Dinasti Yuan adalah tempoh penting perkembangan Islam yang luas dan komprehensif di tanah besar China.  Pada akhir Dinasti Song, pasukan Mongol dari era Genghis Khan dan pewaris-pewarisnya melancarkan tiga ekspedisi barat berskala besar pada tahun 1219 hingga 1260 dan mendirikan Dinasti Yuan.

Pencerobohan dan pen4klukan Mongol di Asia Tengah, Asia Barat, dan lain-lain membuka laluan sesak antara timur dan barat. Sejak itu, pedagang, seniman, pelancong, ahli akademik datang ke China tanpa henti.

Seperti keturunan Arab dan Parsi yang tinggal di China semasa dinasti Tang dan Song, mereka semua adalah Muslim dan dipanggil “Huihui” atau “Musliman” dan menjadi pesaing yang penting kepada kaum Semu yang tinggal sebagai kaum minoriti di Dinasti Yuan.  Mereka masih mengekalkan pegangan dan budaya Islam.

Umat Islam bertebaran ke seluruh dunia ketika itu. Semasa awal kebangkitan Dinasti Yuan, Marco Polo menyebut banyak kali dalam catatan pengembaraan nya bahawa terdapat umat Islam di seluruh wilayah China.

Pada akhir Dinasti Yuan, pengembara terkenal, Ibnu Batutta menulis dalam catatannya : “setiap kota di China mempunyai tempat untuk orang Islam tinggal, dan ada tempat beribadat untuk Muslim di kawasan tertentu bersolat secara berjemaah.”, beliau juga memberikan butiran situasi umat Islam di kota Bayonet (sekarang Quanzhou) dan Hangzhou.

Hampir setengah abad, Mongol telah berturut-turut men4kluk hampir seluruh kerajaan di Asia termasuk negara-negara Islam sekitar Asia Tengah dan Asia Barat.

Semasa ekspedisi barat oleh Mongol, sejumlah besar masyarakat dari Asia Tengah, Parsi, Arab dibawa ke China sebagai tawanan per4ng untuk dikerah secara paksa dalam kempen per4ng Mongolia yang men4kluk dan menyatukan seluruh China.

Di antaranya turut melibatkan golongan ulama, golongan kelas atasan dan bawahan, bekas-bekas tent3ra dari Baghdad, dan lain-lain lagi. Jumlah populasi secara kiraan kasar ketika itu adalah kira-kira seratus ribu.

Namun Mongol amat terkenal dengan sikap toleransi terhadap kebebasan beragama. Setiap tempat yang didiami umat Islam akan di bina masjid.  Skala bangunan dan kuantiti masjid di Dinasti Yuan jauh lebih besar daripada yang sebelumnya. Beijing, Guangzhou, Quanzhou, Yangzhou, Wenzhou, Ningbo, Shanghai, Chang’an (sekarang Xi’an), dan sebagainya adalah tempat berkumpulnya para pedagang Muslim. Masjid-masjid dan infrastruktur Islamik yang lain lebih tertumpu di tempat-tempat ini. Terdapat lebih dari enam atau tujuh rumah ibadat di Quanzhou dalam Dinasti Yuan.

Dalam titah dan penghakiman dinasti Yuan, masjid-masjid dipanggil atau dikenali sebagai Kuil Huihui. Para Imam dipanggil sebagai Imam Huihui atau diberi gelaran Ketua. Hukum Syariah dipanggil Undang-undang Huihui atau Perundangan Asasi Huihui.

Sejak tempoh akhir Dinasti Yuan dan awal permulaan Dinasti Ming, umat Islam telah tersebar di seluruh China;  kepercayaan agama mereka, adat kebudayaan dan amalan mereka boleh dikenali secara meluas sehingga Islam dipanggil “Huihui Jiao” yang telah melekat sehingga ke zaman moden.

Semasa Dinasti Yuan hingga permulaan Dinasti Ming, disebabkan oleh politik, ekonomi dan perkahwinan, sangat ramai orang-orang Cina Han, Mongol, dan Uyghur telah memeluk agama Islam. Secara dasarnya, orang asing datang ke China;  mereka menetap dan hidup dengan identiti bangsa Han, dan berkahwin dengan wanita berbangsa Han.

Namun berbeza jika wanita yang berkahwin dengan orang Hui harus memeluk dan mengamalkan ajaran Islam.  Mereka membuka tanah atau ternakan, atau bekerja dalam dalam bidang perniagaan.

Malahan, pentadbiran tent3ra Yuan pada waktu itu kebanyakannya didominasi oleh para jeneral dan komandan beragama Islam dari etnik Uyghur. Antara tokoh penting dari kaum Uyghur yang pernah disebut adalah Komander Ike Mese, beliau bertanggungjawab memimpin divisyen tent3ra dari pelbagai kaum dalam kempen memer4ngi kerajaan Singhasari di Jawa, namun mereka dihalau keluar dari Kepulauan Jawa oleh Raden Wijaya.

Dinasti Ming

Dinasti Ming adalah tempoh kritikal yang paling cepat dan meluas untuk penyebaran Islam di China. Zhu Yuanzhang, pengasas dinasti Ming, melakukan pember0ntakan dari penempatan Huihui. Beliau memainkan peranan yang sangat penting dalam menyeru orang Islam Huihui untuk menyertai tent3ra.

Di antara orang-orang Muslim ini, Changyuchun, MuYing, Feng Sheng, Lan Yu, Feng Guoyong, Mazhen, Ding Dexing, Hu Dahai, Chang Rong, Mu Jucheng, mereka semua melaksanakan tugas yang cemerlang untuk Dinasti Ming dikepalai Zhu Yuanzhang.

Selepas Zhu Yuanzhang menubuhkan kerajaan, beliau mengamalkan sikap mesra dan toleransi terhadap Islam.  Beliau menulis pujian kepada Islam, melalui Eulogi Seratus Kata. Telah direkodkan bahawa, “Yang Mulia memerintahkan supaya masjid-masjid dibina di Xijing dan Nanjing, dan di selatan Yunnan, Fujian dan Guangdong. Yang Mulia juga secara peribadi menulis Baizizan sebagai pujian terhadap keagungan Nabi Muhammad (S.A.W.)”. Pada masa itu, sejumlah besar Huihui kembali ke ibu kota Dinasti Ming dan menetap di Nanjing.

Di samping itu, semasa zaman Maharaja Yongle dan Xuande (1405 hingga 1405 AD), Laksamana Zheng He yang paling terkenal sebagai seorang Cina kelahiran Islam, di amanah kan oleh Maharaja untuk mengetuai tujuh ekspedisi ke Lautan Hindi.

Beliau mengembara di lebih daripada 30 negara Asia dan Afrika, bahkan nama dia juga turut tercatat di dalam arkib sejarah China dan Tanah Melayu di atas kunjungan nya beberapa kali sebagai wakil Maharaja dalam mengukuhkan hubungan antara Dinasti Ming dan Kesultanan Melaka. Beliau juga dilaporkan turut menjalin hubungan dengan beberapa kerajaan Melayu dan lain-lain di Sumatera.

Zheng He, dalam peringkat tertentu, menyumbang kepada pembangunan Islam di dinasti Ming.  Apabila Zheng He dalam pelayaran kedua nya pada tahun 1408, beliau meminta dewan mesyuarat imperial Ming untuk membina semula masjid Jingjue di Nanjing. Zheng He memulakan pelayaran laut dengan melalui Fujian, ke Lingshan Quanzhou, dan melawat Holy Sepulcher.

Terjemahan dari pelayaran Zheng He ke dunia barat, seorang Cina Muslim bernama Mahuan, mencatat rekod mengenai apa yang dilihatnya dan didengar di sepanjang perjalanan, termasuk pengenalan kepada kepercayaan beberapa negara Islam.

Dalam dinasti Ming, perkembangan penting Islam diwujudkan dalam aspek-aspek lain, seperti Pendidikan Masjid, terjemahan klasik Cina Muslim dan pembinaan masjid-masjid.

Pendidikan Masjid, adalah peristiwa besar dalam sejarah Islam di China. Apa yang dipanggil “Pendidikan Masjid” itu merujuk kepada kaedah pendidikan yang dibuka di masjid yang bertujuan untuk memberi pengetahuan tentang Islam dan melatih para profesional beragama Islam.

Imam-imam merekrut sejumlah pelajar dan mengajar mereka tentang sejarah Islam, pengajian Al-Quran, serta ilmu sains dan teknologi dari Arab dan Parsi. Kos sara hidup dan pengajian untuk pelajar-pelajar diperoleh melalui sumbangan derma oleh para jemaah.

Semester tidak ditetapkan, dan biasanya mengambil masa kira-kira lima atau enam tahun sehingga Imam berpendapat bahawa mereka telah khatam dan lulus.  Selepas itu, jika ada bengkel pengajar atau sekolah yang memerlukan tenaga pengajar, graduan-graduan ini boleh disewa untuk mengajar.

Untuk terjemahan karya klasik Islam dalam bahasa Cina, dinasti Ming menubuhkan Si Yi Guan. Si Yi Guan bukan sahaja perlu melatih jurubahasa, menerjemahkan dan menyimpan dokumen komunikasi diplomat!k, tetapi juga bertanggungjawab untuk mengumpul maklumat politik asing dan meneutralkan mereka.

Peringkat terdahulu terjemahan kebanyakannya mengenai doktrinisasi, syariah, institusi, sejarah, falsafah dan sebagainya.  Sebagai tambahan kepada doktrin, sharia, tahap terakhir melibatkan tatabahasa Arab, retorik, geografi, astronomi, kalendar, dan sebagainya, dan mula menterjemahkan Al-Quran.

Selain aspek-aspek yang disebutkan di atas, pertumbuhan pembinaan masjid-masjid di dinasti Ming juga seperti dinasti sebelumnya. Beberapa masjid terkenal dibina pada era ini adalah Masjid Nanjing Jingjue dibina pada zaman Maharaja Hongwu (1368-1398 AD).

Masjid ‘Pasar Bunga’ Beijing dibina pada tahun ke-13 Yongle (1415 AD). Masjid Jinshi Fang Pushou dibina pada awal dinasti Ming. Masjid Dongsi dibina pada tahun ke-20 Zhengtong (1447 AD). Masjid San Li He Yongshou telah dibina pada tahun 1573-1620.

Walau bagaimanapun, semasa Dinasti Ming, imigrasi terbaru ke China dari negara-negara Islam telah dihadkan di wilayah yang semakin terpencil. Umat Islam di China yang berasal dari keturunan terawal mula berasimilasi dengan bertutur bahasa Cina, menggunakan nama Cina dan mengamalkan budaya Cina. Seni bina masjid juga telah mula mengikuti seni bina tradisional Cina.

Namun semasa Dinasti Ming di kemuncak kegemilangannya, hanya agama Islam dan agama Yahudi sahaja selaku ajaran luar yang ketika itu dibenarkan oleh pemerintah Ming untuk diamal, disebar dan diajarkan kepada orang awam. Ini kerana menurut pemerintah, ajaran dalam Islam dan Yahudi bersesuaian dan amat mirip dengan prinsip-prinsip ajaran Confuciusme. Manakala beberapa agama yang lain seperti Kristian Nestorian diharamkan sepenuhnya.

Dinasti Qing (Manchu)

Dinasti Qing (1644-1911) menjatuhkan Dinasti Ming dan menubuhkan kerajaan sendiri. Dinasti Qing adalah pemerintahan berbangsa Manchu namun mereka sendiri adalah kaum minoriti di China. Semasa dinasti Qing mula dibentuk, (Maharaja Kangxi, Yongzheng, Qianlong tiga dinasti), kuasa pemerintahan sangat kuat dan berada dalam keadaan yang makmur dan kaya.

Para penguasa Qing adalah penganut agama Buddha dan amat menghormati ajaran Taoisme. Malah, ketika Qing berjaya memasuki Central Plain China, mereka membuat dasar dan polisi yang berasaskan prinsip Confuciusme.  Berhubung dengan layanan terhadap Islam, mereka lebih banyak melaksanakan pencegahan berbanding mempercayai. Pada waktu ini boleh dikatakan, bermulanya fasa penindasan terhadap umat Islam di China.

Dasar utama penguasa Qing terhadap Islam dan umat Islam adalah dengan melakukan penindasan dan diskriminasi. Pada awal Dinasti Qing, ia hanya bermula dengan beberapa sekatan atau larangan kecil dalam mengamalkan budaya berkaitan Islam. Namun pada masa kemudian nya ia menjadi satu bentuk penindasan terbuka dan kezal!man yang adakalanya membawa kepada pembunvhan beramai-ramai umat Islam.

Dinasti Qing kemudian melakukan proses pembangunan dasar perundangan Islam.  Selepas penguasa Qing memasuki Shanhaiguan Pass, Hong Taiji dan Maharaja Shunzhi mengangkati dasar “keadilan dengan belas kasihan” terhadap kaum minoriti. Polisi ini menjadi prinsip asas dinasti Qing dalam menangani isu etnik.

Rejim yang ditubuhkan pada awal Dinasti Qing adalah sangat tidak stabil, dan tindakan politik paling utama adalah dengan mengh4puskan pember0ntakan di Central Plain.  Pada tahun kelima Shunzhi (1648), orang Hui di wilayah Gansu member0ntak terhadap dinasti Qing di bawah kepimpinan Milayin dan Ding Guodong.  Setelah pertempuran dan rundingan sengit, perjanjian damai dicapai pada tahun 1649. Milayan dan Ding secara nominal bersumpah taat setia kepada Qing dan diberi pangkat sebagai anggota tent3ra Qing.

Selepas tent3ra Qing memasuki Shanhaiguan Pass, aktiviti pember0ntakan orang Islam dari seluruh negeri meninggalkan kesan buruk terhadap pemerintah. Namun begitu, protes-protes tersebut dih4puskan dalam masa yang singkat lalu menyebabkan kumpulan-kumpulan radikal dari etnik Hui tidak lagi menimbulkan banyak ancaman kepada rejim Qing.

Akibatnya, Maharaja Kangxi lebih bersederhana dalam memberi layanan kepada etnik Hui dan orang-orang Islam, dan beliau turut melantik jeneral per4ng dari kalangan orang Hui sendiri untuk mengh4puskan pember0ntakan dan menstabilkan rejimnya. Maharaja Kangxi telah menolak kepercayaan sebelumnya bahawa agama Islam adalah “perosak”.

Maharaja Yongzheng mewarisi prinsip dan dasar itu terhadap kumpulan etnik di perbatasan dan memberi layanan yang sama terhadap kedua orang Hui dan Han.

Tetapi pada masa ini, di kalangan menteri Qing, terdapat prasangka yang prejudis terhadap orang Hui. Menteri-menteri ini memfitnah orang Hui dengan mengatakan bahawa orang Hui cuba menggulingkan kerajaan Qing, dengan harapan kerajaan dapat melarang kepercayaan agama mereka.

Maharaja Yongzheng bukan sahaja menentang segala usul menteri-menteri tersebut, tetapi dia turut menerima tuduhan palsu yang hampir serupa. Yongzheng juga menulis buku “Rasa Keinsafan Yang Besar”, menghuraikan kesaksamaan negara, dan juga mencerminkan sikap asasnya terhadap bangsa Hui dari sisi pandangannya.

Walaupun kedua-dua sikap dan dasar Maharaja Kangxi dan Yongzheng terhadap minoriti Hui adalah bermurah hati dan bertoleransi, disebabkan amalan dan kebiasaan khusus umat Islam, ramai di kalangan para pegawai kerajaan Qing yang berat sebelah dan diskriminasi terhadap rakyat Hui.  Di sektor awam, bias ini berterusan.

Di samping itu, pember0ntakan yang dilakukan oleh orang Hui pada awal pembentukan kerajaan Qing meninggalkan imej buruk terhadap kerajaan. Semua ini menjadi batu loncatan untuk Dinasti Qing pada kemudian waktu dalam melaksanakan hukuman yang amat zal!m kepada umat Islam, terutamanya etnik Uyghur.

Pada zaman pertengahan dan akhir dinasti Qing, kerajaan Qing mula menyekat dan mengh4puskan sebarang kegiatan “konspirasi” atas nama agama.

Pada tahun 1649 ketika kerajaan Qing mencapai perjanjian damai dengan Milayan dan Ding Guodong dan memberi mereka jawatan rasmi yang tinggi dalam pasukan tent3ra. Para loyalis dan pengikut setia Ming di selatan China mengisytiharkan kebangkitan semula dan Qing terpaksa mengeluarkan angkatan pertahanan mereka dari Gansu untuk memer4ngi mereka.

Milayan dan Ding sekali lagi mengangkat senjat4 dan member0ntak terhadap Qing. Kerajaan Qing diprovokasi dengan teruk sekali. Kemudian pengikut Ming beragama Islam dimusn4hkan oleh Qing dengan 100,000 daripadanya, termasuk Milayin, Ding Guodong, dan Turumtay terbunvh dalam peper4ngan.

Dari 1755-1757, Maharaja Qianlong berper4ng dengan saki baki Dzungar Khanate di barat laut dan akhirnya men4kluk Dzungaria.

Pada tahun 1781 dan 1784, para pengikut Hui dan Salar dari aliran Jahriya cuba melakukan pember0ntakan di Gansu kerana perselisihan antara dua aliran Sufi iaitu Kahfiya dan Jahriya di atas sikap salah urus, rasuah, dan sikap anti-Muslim oleh pegawai Qing. Tetapi kerajaan Qing menghentikan mereka dengan mudah hasil bantuan pengikut Khafiya.

Semasa 1820-1828, Kashgaria berjaya membebaskan wilayahnya dari kawalan Qing kerana pencerobohan oleh Jahangir Khoja yang meny3rang dari Kokand. Tetapi Kashgar dan Yarkand telah ditawan kembali oleh Qing pada tahun 1828.

Pada separuh pertama abad ke-19, keturunan Khoja yang tidak sanggup gagal, berturut-turut melancarkan banyak pember0ntakan. Pember0ntakan kali terakhir Khoja adalah pada tahun 1857 di bawah Wali Khan, yang juga merupakan pembunvh peneroka Jerman yang terkenal, Adolf Schlagintweit. Dikatakan bahawa dia sangat k3jam.

Dia bahkan membunvh begitu ramai umat Islam. Kezal!mannya menyebabkan umat Islam tempatan membenci Khoja melebihi kerajaan Qing.  Pada tahun 1759, tent3ra Qing, dengan sokongan dan kerjasama yang kuat dari rakyat semua kumpulan etnik di Xinjiang, bersama-sama mengh4puskan pember0ntakan.

Semasa pertengahan abad kesembilan belas, umat Islam sekali lagi member0ntak terhadap dinasti Qing, terutamanya dalam pember0ntakan Dungan (1862-1877) dan pember0ntakan Panthay 1856-1873) di Yunnan. Satu juta orang mat! dalam pember0ntakan Panthay, dan beberapa juta mat! dalam pember0ntakan Dungan.

Semasa 1855-1873, Pember0ntakan Panthay berlaku di wilayah barat daya Yunnan. Dalam sebahagian besar pertempuran, pasukan Islam dipimpin oleh Du Wenxiu (1823-1872), seorang Muslim dari keluarga asal Cina Han yang telah memeluk Islam. Du Wenxiu mengibar kan panji pember0ntakannya atas seruan menghalau bangsa Manchu keluar dari tanahair orang Cina dan mewujudkan perpaduan antara Han dan Hui.

Para pember0ntak men4kluk kota Dali di Yunnan lalu mengisytiharkan negara baru Pingnan Guo, yang bermaksud “Negara Bangsa Selatan”. Beliau juga mengisytiharkan kerajaannya sebagai Kesultanan, lalu menggunakan nama Sultan Sulayman Ibn Abdul Rahman. Tetapi pember0ntakan berakhir dengan kegagalan dan Sultan Dali ini dikatakan cuba membunvh diri dengan mengambil racun dalam perjalanan ke penyerahan Qing tetapi akhirnya dia sempat dihukum pancung.

Pada tahun 1862, pember0ntakan Dungan dilakukan oleh orang Hui dari wilayah Shaanxi, Gansu, Ningxia dan Xinjiang. Ia berlangsung dari 1862 hingga 1877. Pemimpin Muslim paling terkenal pada saat itu ialah Bai Yanhu. Pada tahun 1864, Jeneral Zuo Zongtang dari kerajaan Qing mengetuai tent3ra Qing untuk memusn4hkan pember0ntakan itu.

Ramai panglima Islam seperti Ma Zhan’ao, Ma Anliang, Dong Fuxiang, Ma Qianling, dan Ma Julung membelot ke pihak dinasti Qing, dan membantu jeneral Zuo Zongtang mengh4puskan pember0ntak Islam.  Jeneral-jeneral Muslim ini adalah pengikut aliran sufi Khafiya, dan mereka membantu pember0ntak Qing mengh4puskan pengikut Jahariyya.

Jeneral Zuo memindahkan penduduk berbangsa Han ke sekitar Hezhou dari kawasan itu dan memberi tanah kepada pengikut Khafiya sebagai ganjaran bagi mereka yang membantu Qing membunvh pember0ntak Islam yang lain. Bai Yanhu gagal dalam pember0ntakan dan akhirnya melarikan diri ke Russia.  Kegagalan pember0ntakan menyebabkan ramai warga Dungan berhijrah ke Empayar Russia.

Walau bagaimanapun, umat Islam di bahagian-bahagian lain China seperti di wilayah timur dan selatan yang tidak member0ntak, tidak terjejas sama sekali oleh pember0ntakan itu, dan tidak menjadi mangsa pembunvhan beramai-ramai, mereka bahkan berusaha untuk tidak terlibat dalam pember0ntakan.

Dilaporkan bahawa kampung-kampung Muslim di wilayah Henan, yang bersebelahan dengan Shaanxi, tidak terjejas sepenuhnya dan hubungan antara Han dan Hui terus berlangsung dengan baik. Penduduk Hui Muslim di Beijing tidak terjejas oleh pember0ntak Muslim ketika pember0ntakan Dungan.

Republik China/Republik Rakyat China

Apabila China memasuki zaman moden, untuk menyesuaikan diri dengan keperluan perkembangan ketamadunan dunia, Islam mempunyai beberapa perubahan baru di kawasan tanah besar dan Xinjiang.

Untuk melawan penindasan dari segi darjat dan diskriminasi etnik oleh Dinasti Qing, kaum muslim Cina bersama-sama dengan orang-orang Cina Han melakukan pember0ntakan yang turut menyumbang kepada kejatuhan Dinasti Qing sekaligus menamatkan pemerintahan monarki di China yang telah mencapai usia kira-kira 3000 tahun lama nya.

Pember0ntakan dan perjuangan ini menghentam hebat Dinasti Qing;  mereka adalah sebahagian dari pencetus perjuangan anti-imperialis dan anti-feudal rakyat China. Tetapi setiap pember0ntakan ditindas dengan k3jam oleh penguasa Dinasti Qing;

Oleh itu, populasi penduduknya berkurangan dengan mendadak, dan sejumlah besar orang Islam telah dibuang ke kawasan sempadan atau tempat yang teruk. Umat Islam bertebaran ke seluruh benua dan kehidupan serta persekitaran sosial mereka mengalami lebih kesukaran.

Pada saat penghujung Dinasti Qing dan permulaan Republik China, kerana perkembangan percanggahan sosial dan konflik sektarian atau mazhab-mazhab, para imam dari Gansu Dongxiang, pembawa ajaran Wahhabi mengasaskan paksi Ikhwan di barat laut Gansu, Qinghai, Daerah Ningxia, kemudian tersebar ke Henan, Shandong, Hebei, Xinjiang dan kawasan-kawasan lain.

Ini adalah pembentukan sempadan perbezaan kedua Cina Muslim sejak persengketaan antara golongan Sufi pada akhir Dinasti Ming dan Dinasti Qing awal. Dari dua perbezaan inilah, bermulanya struktur baharu Islam di China moden.

Selepas tahun 1930an, di semua kawasan populasi Muslim etnik Cina Hui, terdapat setiap jenis sekolah rendah, sekolah menengah dan kolej.  Pada masa yang sama dalam pendidikan kuliah yang mengikut kaedah lama, kurikulum juga beransur-ansur berubah, dan biasanya mengutamakan kelas seperti bahasa Cina.

Untuk perkembangan pendidikan dan budaya Islam, Komuniti Kebudayaan Dan Pendidikan Cina Muslim juga telah ditubuhkan. Pelbagai jenis organisasi sosial Islam dan institusi akademik kebudayaan bertambah setiap hari; dan aktiviti akademik dijalankan secara meluas.

Dalam usaha untuk menyesuaikan diri dengan perkembangan masyarakat moden dan pemulihan budaya kebangsaan dan Islam, ramai cendekiawan Islam mewujudkan syarikat penerbitan di China, membentuk penyelidikan budaya akademik baharu Cina Muslim sejak Dinasti Ming dan Dinasti Qing.

Hari ini, dunia menyaksikan penindasan berlaku lagi terhadap umat Islam Uyghur di Xinjiang. Sebelum itu, etnik Uyghur pernah dua kali menubuhkan kerajaan sendiri melalui Republik Turkistan, namun, setelah itu setiap wilayah-wilayah penting Turkistan terpecah kepada beberapa kerajaan berbeza seperti Kazakhstan.

Perpecahan semakin meruncing selepas satu demi satu negara diisytihar merdeka daripada Kesatuan Soviet. Hinggalah meninggalkan etnik Uyghur sebuah wilayah yang dinamakan sebagai Xinjiang oleh kerajaan China.

Penindasan itu masih berterusan sehingga saat ini namun kerajaan China hanya memberikan fokus mereka terhadap etnik Uyghur sahaja, manakala untuk kaum Hui dan lain-lain etnik beragama Islam, hanya beberapa larangan kecil sahaja dikenakan terhadap mereka secara umum, contohnya larangan menggunakan logo Halal dalam tulisan Arab. Ini kerana China sedang melakukan proses ‘sinicize’ iaitu mendaulatkan budaya dan bahasa China terhadap seluruh rakyat dan wilayah di bawah kedaulatan nya.

Hanya etnik Uyghur yang paling lantang dan bertekad menentang tindakan China yang memaksa mereka meninggalkan budaya Uyghur. Tetapi sebenarnya China langsung tidak peduli mereka mengamalkan Islam atau tidak, China hanya mahu semua kaum beradaptasi dengan budaya China sekaligus mengekalkan dominasi mereka ke atas Xinjiang kerana wilayah itu adalah pintu utama Laluan Sutera yang bersejarah.

Hari ini terdapat kira-kira 20 hingga 30 juta populasi penduduk Islam dan kira-kira 30 ribu lebih buah masjid di seluruh China.

RUJUKAN: